KUMITAT PERMANENTI GĦALL-KONSIDERAZZJONI TA' ABBOZZI TA' LIĠI AĠĠUNT

LAQGĦA NRU 3

L-Erbgħa, 16 ta' Marzu 2016

Il-Kumitat iltaqa' fil-Parlament fis-17.50 p.m.

L-Onor.

Emmanuel Mallia, President tal-Kumitat, ippresieda.

PREŻENTI

Il-Ministru għat-Trasport u l-Infrastruttura l-Onor.

Joe Mizzi, l-Onor Godfrey Farrugia, l-Onor.

Il-President tal-Kumitat qal it-talba.

Il-Minuti tal-Laqgħa Nru. 2 li saret fil-15 ta' Marzu, 2016 kienu konfermati.

Abbozz ta' liġi LI JEMENDA L-ATT DWAR IR-REGOLAMENT TA' ĊERTI XOGĦLIJIET F'UTILITAJIET U SERVIZZI - Abbozz Nru 144

Skont riżoluzzjoni fis-Seduta Nru 369 tal-15 ta' Marzu 2016 il-Kumitat iltaqa' biex ikompli jikkonsidra dan l-Abbozz ta' Liġi.

Ikompli mil-Laqgħa Nru 2 tat-Tlieta, 15 ta' Marzu 2016.

Bil-permess tal-Kumitat, is-Sinj.

Lucienne Meilak Director Policy Development and Programme Implementation fil-Ministeru għat-Trasport u l-Infrastruttura u s-Sur Patrick Vella, Dr Melanie Vella u Dr Paul Edgar Micallef Chief of Policy and Planning, Legal Advisor u Chief Legal Advisor rispettivament mal-Awtorità Maltija dwar il-Komunikazzjoni, ġew mistiedna biex jintervjenu fil-Kumitat.

KLAWSOLA 18 (Posposta fil-Laqgħa 2 tal-15 ta' Marzu, 2016)

Il-Ministru għat-Trasport u l-Infrastruttura ressaq din l-Emenda "B":

Fil-klawsola 18, l-artikolu 14 tiegħu għandu jiġi emendat kif ġej:

fis-subartikolu (1) fit-test Malti l-kelma "jħares" għandha tiġi sostitwita bil-kelma "jqis"; u

fis-subartikolu (4) tal-artikolu 14 tiegħu, il-kliem "għaldaqstant kull parti tista' tirreġistra tilwima mal-Bord għas-Soluzzjoni ta' Tilwim u dik it-tilwima għandha tiġi ppreżentata bil-miktub lill-Bord fi żmien għoxrin jum minn meta jiskadi l-perjodu ta' xahrejn imsemmi f'dan is-subartikolu." għandhom jiġu sostitwiti bil-kliem "għaldaqstant kull parti tista' tirreġistra tilwima mal-Bord għas-Soluzzjoni ta' Tilwim u dik it-tilwima għandha tiġi ppreżentata bil-miktub lill-Bord minn meta jiskadi l-perjodu ta' xahrejn imsemmi f'dan is-subartikolu."

Il-Ministru għat-Trasport u l-Infrastruttura ressaq din l-Emenda "C":

Fil-klawsola 18, fis-subartikolu (7) tal-artikolu 15 tiegħu fit-test Malti l-kliem "regolaturi kompetenti ta' infrastruttura" għandhom jiġu sostitwiti bil-kliem "regolaturi kompetenti ta' utilitajiet".

Il-Ministru għat-Trasport u l-Infrastruttura ressaq din l-Emenda "D":

Fil-klawsola 18, l-artikolu 16 tiegħu għandu jiġi emendat kif ġej:

fit-test Malti fis-subartikolu (2) il-kliem "regolaturi kompetenti tal-infrastruttura" għandhom jiġu sostitwiti bil-kliem "regolaturi kompetenti ta' utilitajiet";

il-proviso għas-subartikolu (3) għandu jitneħħa; u

fit-test Malti fis-subartikolu (5) il-kliem "regolaturi kompetenti tal-infrastruttura" għandhom jiġu sostitwiti bil-kliem "regolaturi kompetenti ta' utilitajiet".

Il-Ministru għat-Trasport u l-Infrastruttura ressaq din l-Emenda "E":

Fil-klawsola 18, l-artikolu 17 tiegħu għandu jiġi emendat kif ġej:

fis-subartikolu (5) il-kliem "tista' fi żmien għoxrin jum minn meta jiskadu l-erbatax-il jum imsemmija hawn qabel" għandhom jiġu sostitwiti bil-kliem "tista' minn meta jiskadu l-erbatax-il jum imsemmija hawn qabel"; u

fis-subartikolu (6) fit-test Malti il-kliem "regolaturi kompetenti ta' infrastruttura" għandhom jiġu sostitwiti bil-kliem "regolaturi kompetenti ta' utilitajiet".

Il-Ministru għat-Trasport u l-Infrastruttura ressaq din l-Emenda "F":

Fil-klawsola 18, l-artikolu 24 tiegħu għandu jiġi emendat kif ġej:

fis-subartikolu (1) il-kliem "li jkun maġistrat jew ex-maġistrat" u "ikun ex-maġistrat" għandhom jiġu sostitwiti rispettivament bil-kliem "li jkun imħallef jew ex-imħallef, jew maġistrat jew ex-maġistrat" u "ikun ex-imħallef jew ex-magistrat"; u

fis-subartikolu (4) il-kliem "u dak iż-żmien ta' kariga ma jistax jiġġedded." għandu jiġi sostitwit bil-kliem "u dak iż-żmien ta' kariga jista' jiġġedded għal żmien wieħed ieħor li ma jeċċedix ħames snin."

Fis-7.00 p.m. id-diskussjoni kienet sospiża peress li l-membri ġew imsejħa biex jieħdu vot fil-plenarja.

Fis-7.17 p.m. id-diskussjoni fuq Klawsola 18 u l-emendi għaliha kienet interrotta u l-Kumitat ġie aġġornat għal data li kellha tiġi kkomunikata iktar tard.

SKRIVANA TAL-KUMITAT

CHAIRMAN TAL-KUMITAT


KUMITAT PERMANENTI DWAR L-AFFARIJIET BARRANIN U EWROPEJ

(Rapport Uffiċjali u Rivedut)

Laqgħa Nru 42

L-Erbgħa, 16 ta' Marzu 2016

Stampat fl-Uffiċċju tal-Iskrivan

Prezz €2.50

Laqgħa Nru 42

L-Erbgħa, 16 ta' Marzu, 2016

Il-Kumitat iltaqa' fil-Palazz, il-Belt Valletta, fis-7.22 p.m.

Il-Minuti tal-Laqgħat Nri 40 u 41, li saru fid-29 ta' Frar u fl-10 ta' Marzu 2016, ġew ikkonfermati.

KONSIDERAZZJONI TA' ABBOZZ TA' OPINJONI MOTIVATA FIR-RIGWARD TA' 'PROPOSAL FOR A COUNCIL DIRECTIVE LAYING DOWN RULES AGAINST TAX AVOIDANCE PRACTICES THAT DIRECTLY AFFECT THE FUNCTIONING OF THE INTERNAL MARKET (COM(2016) 26'

THE CHAIRMAN (Onor. Luciano Busuttil): L-item tal-lum huwa l-konsiderazzjoni ta' abbozz ta' opinjoni motivata fir-rigward ta' proposta għad-direttiva tal-Kunsill li tistabbilixxi r-regoli kontra l-prattiċi ta' evitar ta' taxxa li jaffettwaw direttament il-funzjonament tas-suq intern – COM(2016)26.

Diġà ġew iċċirkolati fost il-Membri l-abbozz tal-pożizzjoni tal-Gvern dwar din il-proposta, li bħalissa tinsab quddiem il-Kabinett għall-approvazzjoni, l-abbozz ta' opinjoni motivata, u r-rapport tar-Research Analyst.

Nagħmel referenza wkoll għall-istqarrija ministerjali li l-Ministru għall-Finanzi għamel fl-1 ta' Frar 2016 dwar l-Anti-Tax Avoidance Package fejn, fil-konklużjoni tiegħu, b'mod ġenerali, qal hekk:

"Mr Speaker, bħala konklużjoni nerġgħu intennu l-pożizzjoni ta' pajjiżna fil-konfront ta' dan il-pakkett fit-totalità tiegħu.

Malta lesta li tikkopera biex jintlaħaq ftehim, bħalma għamlet fil-passat, fejn jirrigwarda t-trasparenza u l-bdil ta' informazzjoni fuq it-taxxa mal-Awtoritajiet tat-Taxxa ta' pajjiż ieħor li miegħu għandna ftehim.

Dan jinkludi l-Membri Stati kollha tal-Unjoni Ewropea.

Dan għax Malta hija kontra l-evażjoni tat-taxxa, sew jekk tiġi minn individwi u sew minn kumpaniji.

Min-naħa l-oħra, m'aħniex lesti li nċedu għal xi armonizzazzjoni tar-rati tat-taxxa jew xi tibdil fis-sistema tat-taxxa ta' pajjiżna, magħrufa bħala full imputation system.

Dan kien u jibqa' argument bażiku u kruċjali għalina.

Mhu se nħallu lil ħadd jaqsam din il-linja l-ħamra li kienet u tibqa' għall-parlament nazzjonali li jiddeċidiha."

Nistieden lis-Sur Ian Paul Bajada sabiex jikkummenta fuq il-punti li Malta qiegħda tqajjem; imbagħad, il-Membri jagħmlu r-rimarki tagħhom, jekk ikun il-każ.

IS-SUR IAN PAUL BAJADA (Research Analyst): Sur President, l-ewwel ħaġa li rrid niċċara hi li l-għan li ltqajna għalih illum huwa biex niddiskutu r-reasoned opinion kif inhi abbozzata, u li qiegħda annessa mar-rapport li għaddejtilkom.

Peress li d-deadline ta' tmien ġimgħat tiskadi fl-aħħar ta' Marzu, u peress li issa l-Parlament jieqaf għar-recess, kien għaqli li ngħadduha mill-Kumitat qabel ir-recess ħalli, jekk il-Kumitat jaqbel, nibagħtuha lill-istituzzjonijiet Ewropej.

Kif diġà semmejt, il-pożizzjoni tal-Gvern għadha abbozzata u għadha ma ġietx konsolidata, u allura l-proposta tiegħi hi li, ladarba tiġi konsolidata, tmur bħalma jmorru l-proposti l-oħra f'Working Group 1, u hemmhekk inkunu nistgħu nagħmlu skrutinju sħiħ tal-proposta kif inhi, anke fid-dawl li l-Gvern, kif qal il-Ministru għall-Finanzi fl-istqarrija ministerjali, qed jaħdem fuq impact assessment ta' din il-proposta.

Għalhekk, ikun għaqli li nistennew iktar żviluppi, ħalli jkollna l-verżjoni konsolidata tal-pożizzjoni ta' Malta, u f'dak il-lat l-iskrutinju jsir f'Working Group 1.

Niġi għad-dokument innifsu.

Kif spjegat fl-explanatory memoranda tal-proposta leġiżlattiva, l-għan ta' din id-direttiva hu li tibni fuq il-Pjan t'Azzjoni għal tassazzjoni korporattiva ġusta u effiċjenti, ippreżentata mill-Kummissjoni fis-17 ta' Ġunju 2015.

Din tistabbilixxi regoli li jippermettu lill-Istati Membri jindirizzaw b'mod effettiv l-evitar tat-taxxa korporattiva b'mod li jippreserva l-kompetittività kollettiva tagħhom u jirrispetta s-suq uniku, il-libertajiet tat-trattati, it-trattat tad-drittijiet fundamentali tal-Unjoni Ewropea, u l-liġi tal-Unjoni Ewropea in ġenerali.

F'dan ir-rigward, l-għan huwa bbażat fuq żewġ oqsma ewlenin ta' ħidma fil-livell tal-Unjoni Ewropea u f'dak internazzjonali.

L-ewwel nett, fil-kontest tal-OECD, fil-Base Erosion and Profit Shifting (BEPS), il-parti l-kbira tal-Istati Membri ntrabtu li jimplimentaw il-miżuri li jinsabu fir-rapporti finali tal-BEPS li ġew ippubblikati fil-5 t'Ottubru 2015 u li ġew approvati mill-mexxejja tal-G20 f'Novembru 2015.

F'Ġunju tal-2015, il-Kummissjoni ħabbret pjan t'azzjoni li se jniedi mill-ġdid il-proposta għal bażi komuni konsolidata għat-taxxa korporattiva (Common Consolidated Corporate Tax Base), magħrufa bħala CCCTB, bħala soluzzjoni ħolistika għall-ħolqien ta' tassazzjoni iktar ġusta u iktar effiċjenti.

Meta niġu għall-prinċipju ta' sussidjarjetà, l-iktar punt importanti huwa l-bażi legali li qed jiġi kkwotat fil-każ ta' din id-direttiva, li huwa Artiklu 115.

It-trattati tal-Unjoni Ewropea ma jipprovdux b'mod dirett għal dispożizzjonijiet li jirregolaw l-armonizzazzjoni tal-leġiżlazzjoni diretta, imma jipprevedu biss għal dispożizzjoni ġenerika li titkattar l-approssimazzjoni tal-liġi, u dan meta jkun hemm ġustifikazzjoni għall-fini tas-suq intern.

L-argument li qed jinġieb f'din l-opinjoni motivata huwa li, bażikament, m'hemmx raġuni biżżejjed sabiex il-Kummissjoni Ewropea tikkwota dan l-artiklu bħala bażi legali.

Il-fatt li jeżistu differenzi bejn il-liġijiet nazzjonali mhijiex ġustifikazzjoni biżżejjed sabiex isir rikors għal dispożizzjoni għat-trattat dwar l-approssimazzjoni tal-liġijiet.

Barra minn hekk, l-argument li l-implimentazzjoni tar-rakkomandazzjoni tal-OECD fl-Istati Membri b'mod separat tista' twassal għal iktar frammentazzjoni tas-suq intern ma jfissirx li għandek tmur biex tikkwota l-Artiklu 115 u tgħid li għandek bżonn tagħmel armonizzazzjoni tal-liġijiet.

Artiklu 4 jittratta dwar l-interest limitation rule.

Fl-opinjoni motivata qed jiġi kkontestat il-punt li din il-miżura tmur kontra l-prinċipju tal-proporzjonalità.

Dan minħabba li r-regola dwar it-tnaqqis ta' imgħax taffettwa wkoll sitwazzjonijiet purament nazzjonali.

F'dan il-każ, is-sitwazzjonijiet nazzjonali m'għandhomx x'jaqsmu mas-suq intern, u għalhekk din il-proposta tmur 'il hinn minn dak li hu meħtieġ sabiex tipproteġi dan is-suq.

Artikli 8 u 9 jittrattaw fuq il-controlled foreign company.

F'dan il-każ, azzjoni 3 tal-BEPS hija ċara fejn qed tirrimarka, u nikkwota:

Dan ifisser li, filwaqt li l-OECD qed tħalli flessiblità fl-implimentazzjoni tar-rakkomandazzjonijiet tagħha, min-naħa l-oħra, din id-direttiva qed tipproponi sett wieħed ta' regoli li ma jagħtix lok għal flessibilità.

Nuqqas ta' valutazzjoni tal-impatt.

Artiklu 2 tal-Protokoll Nru 2 tat-Trattat ta' Lisbona dwar il-prinċipju tas-sussidjarjetà u l-proporzjonalità huwa ċar billi jgħid li, qabel ma tipproponi Att leġiżlattiv, il-Kummissjoni għandha tagħmel konsultazzjoni wiesgħa.

F'każijiet ta' urġenza eċċezzjonali, il-Kummissjoni teżenta ruħha milli tagħmel din il-konsultazzjoni.

Il-Kummissjoni qed tgħid li r-raġunijiet għalfejn ma saritx din il-konsultazzjoni huma li hemm rabta b'saħħitha mal-ħidma tal-OECD, il-BEPS.

L-iStaff Working Document li ppubblikat l-istess Kummissjoni jipprovdi evidenza u analiżi sostanzjali: il-partijiet interessati kienu involuti b'mod estensiv fil-konsultazzjonijiet dwar l-elementi tekniċi tar-regoli proposti fi stadju preċedenti, u b'mod partikolari hemm domanda attwali urġenti għal azzjoni koordinata fl-Unjoni Ewropea dwar din il-kwestjoni ta' prijorità ta' politika internazzjonali.

Il-kontro-argument li qed ningħataw f'din l-opinjoni motivata huwa li Malta mhijiex membru tal-OECD, u għalhekk kwalunkwe studju li setgħet għamlet l-OECD ma kienx se jieħu inkonsiderazzjoni ċ-ċirkostanzi ta' Malta.

Barra minn hekk, fir-rapporti tagħha l-OECD ma rrakkomandatx li l-miżuri kollha li ġew rakkomandati għandhom japplikaw għal kulħadd bħala minimum standard, hekk kif qiegħda tipproponi l-Kummissjoni Ewropea b'din id-direttiva.

L-imsemmi Staff Working Document ma fih l-ebda valutazzjoni tal-impatt ta' din il-proposta fuq Malta.

Artiklu 3 jgħid li d-diskussjonijiet fil-kontest ta' CCCTB ma jistgħux jitqiesu bħala ġustifikazzjoni għan-nuqqas ta' valutazzjoni tal-impatt, peress li l-oġġettivi u l-iskop tad-direttiva tas-CCCTB huma kompletament differenti minn dawk tad-direttiva preżenti.

Il-Kummissjoni naqset milli tagħti raġunijiet sodisfaċenti għalfejn attwalment teżisti urġenza eċċezzjonali li wasslet lill-Kummissjoni tieħu d-deċiżjoni li ma tagħmilx valutazzjoni ta' impatt, imma semmiet biss il-konklużjonijiet tal-Kunsill tat-18 ta' Diċembru 2014.

Dawn jgħidu li xi stati tal-Unjoni Ewropea, li huma wkoll membri tal-OECD, intrabtu sabiex jimplimentaw l-output tal-proġett BEPS tal-OECD fil-liġijiet nazzjonali tagħhom b'mod urġenti.

Dawn il-fatturi waħedhom mhumiex raġunijiet konvinċenti sabiex ma ssirx valutazzjoni tal-impatt dwar din il-proposta.

Għalhekk, ġbart sommarju ta' dak li qed tgħid din id-draft reasoned opinion, u naħseb li jien ukoll naqbel mal-punti li hemm imniżżlin f'din id-draft, jiġifieri li l-Parlament Malti għandu jressaq opinjoni motivata f'dan ir-rigward.

THE CHAIRMAN: Grazzi.

L-Onor.

TONIO FENECH: M'hemmx dubju li din hija direttiva li għandha impatt kbir fuq pajjiżna.

L-Oppożizzjoni hija konsonanti mal-pożizzjoni tal-Gvern fuq din il-materja.

Xtaqt nistaqsi jekk il-pożizzjoni tal-Parlament tikkomprendix il-pożizzjoni totali tal-Gvern, u jekk hemmx xi diverġenzi f'dan is-sens, jekk għandna idea tal-pożizzjoni nnifisha.

IS-SUR IAN PAUL BAJADA: Ir-reasoned opinion ġiet drafted mill-Gvern u fiha hemm ir-raġunamenti tal-pożizzjoni tal-Gvern; però, jidħlu biss dawk ir-raġunamenti li għandhom x'jaqsmu mas-sussidjarjetà.

Il-Parlament, through it-Trattat ta' Lisbona, għandu l-irwol li fi żmien tmien ġimgħat minn mindu tkun ħarġet il-proposta, iressaq dik li ngħidulha opinjoni motivata.

Jibqa' wkoll il-fatt – dan jidher ukoll mid-draft position tal-Gvern – li hemm affarijiet oħrajn li mhumiex issue ta' sussidjarjetà, imma li jista' jkollhom impatt.

F'dak il-każ – u jien qed ngħid li dan l-eżerċizzju jista' jsir 'il quddiem peress li m'hemmx deadline – il-Parlament jista' jiddeċiedi li jagħmel dak li ngħidulu political dialogue, fejn bażikament niktbu ittra lill-Kummissjoni Ewropea u ngħidulha li din il-proposta se taffettwa lil Malta b'mod negattiv f'dawn l-oqsma.

THE CHAIRMAN: L-Onor.

TONIO FENECH: Naħseb li huwa importanti li nkunu in sync biex ma jkun hemm l-ebda lok li l-Kummissjoni tkun tista' b'xi mod tuża l-pożizzjoni tal-Parlament kontra l-pożizzjoni tal-Gvern.

Għalhekk qajjimt dan il-punt.

Jekk aħna konsonanti huwa tajjeb ħafna, għax huwa importanti li fuq din il-materja nkunu, kemm jista' jkun, singing from the same hymn sheet għax, għalkemm għandna rwoli differenti, għandna interess wieħed.

Irrid nenfasizza li l-pożizzjoni tagħna bħala Malta mhijiex kontra li jkun hemm ġlieda kontra min jevadi t-taxxa; però, ma nistgħux nużaw sistema ta' one size fits all, li mbagħad timpinġi fuq il-kompetenzi tagħna u fuq dawk li huma d-drittijiet tagħna tat-Trattat li jirrikonoxxu li kull pajjiż għandu jkollu s-sistema ta' tassazzjoni tiegħu, u li s-sistema ta' tassazzjoni nnifisha mhijiex kompetenza tal-Unjoni Ewropea.

Naħseb li xi mkien fil-pożizzjoni tagħna rridu ngħidu li aħna m'aħniex kontra l-ġlieda.

Bħala Parlament, m'għandniex nibagħtu dan il-messaġġ, imma fl-introduzzjoni għandna nagħmlu d-djalettika li l-kummenti tagħna m'għandhomx jittieħdu fl-ispirtu li aħna ma rridux niġġieldu.

Aħna m'aħniex qegħdin ngħidu li ma rridux nimplimentaw ir-rakkomandazzjonijiet tal-OECD.

Dan jorbot mal-kummenti li saru li l-OECD ma jpoġġix minimu, imma jgħid li kull pajjiż għandu jaddatta dawn ir-rakkomandazzjonijiet skont iċ-ċirkostanzi tiegħu u skont kif japplikaw għalih.

Meta jkun hemm xi ħaġa li l-OECD innifsu jkun irrikonoxxa li kellu jagħti lill-pajjiżi, ma nistgħu qatt niġu fuq livell Ewropew u nkunu iktar restrittivi minn ħaddieħor, bl-iżvantaġġ li jkun hemm impatt negattiv li – naqbel mija fil-mija – il-Kummissjoni Ewropea għadha ma kkwantifikatx.

Anzi, meta kien hemm rapport – mhux fuq dawn il-miżuri, imma fuq is-CCCTB – ta' Ernst & Young tal-Irlanda fuq il-proposta li kienet għamlet il-Kummissjoni, kienet uriet li l-pajjiżi tal-periferija tal-Ewropa, bit-tibdiliet impost, kienu jkunu l-iktar li jbatu u kien ikollhom l-ikbar impatt.

Sfortunatament, irrid ngħid li meta tisma' lill-Membri Parlamentari Ewropej jitkellmu – mhux ta' pajjiżna, imma ta' pajjiżi oħrajn – din jieħduha fuq livell emottiv u filosofiku.

Ir-realtà hija li pajjiż żgħir bħal tagħna – u jien ngħid il-pajjiżi kollha fil-periferija tal-Ewropa – għandhom bżonn iżommu l-flessibilità fis-sistema tat-taxxa tagħhom jekk ma rridux nispiċċaw niddependu kompletament fuq l-Ewropa f'dawk li huma social transfers minħabba li ma jkollniex taxxi biżżejjed.

Fir-realtà, din ma tiġrix; allura, huwa importanti li l-Ministru għall-Finanzi tagħna u l-Gvern tagħna jibqagħlhom il-flessibilità li għandhom bżonn biex jagħmlu politika fiskali għall-ġid ta' pajjiżna.

THE CHAIRMAN: Grazzi.

Hawn iktar rimarki?

L-Onor.

FRANCIS ZAMMIT DIMECH: Se nagħmel punt daqsxejn tekniku.

Jidhirli li l-closing date hija immedjata, hux hekk?

IS-SUR IAN PAUL BAJADA: Il-closing date hija t-30 ta' Marzu.

Jiġifieri, baqa' żmien.

Ir-raġuni li qegħdin niddiskutuha llum hija minħabba r-recess.

Mela hemm ftit iktar ħin għal dak li kont se nissuġġerixxi.

Jekk isir paragun ma' opinjonijiet motivati oħrajn, ma nafx jekk jonqosx f'xi partijiet – hekk ħassejt meta kont qed naqra – jew f'xi forma ta' konklużjoni, jew anke fil-bidu, fejn ngħidu preċiżament dak li hemm fil-kaxxa magħluqa li hemm fil-bidu, li din qed tintbagħat skont il-proċedura fuq l-applikazzjoni tal-prinċipji tas-sussidjarjetà u tal-proporzjonalità, u li qed nibagħtuha għall-finijiet ta' Artiklu 6 tal-Protokoll Nru 2 bħala pożizzjoni tal-Parlament ta' Malta.

Normalment, meta tibgħat ilment jew tagħmel proċedura li qed tikkontesta xi ħaġa u qed tagħti r-raġunijiet – hawnhekk, il-memorandum ta' spjegazzjoni dan kollu jagħmlu – sa fejn naf jien u soġġett għall-korrezzjoni, tagħmel dik l-ispjegazzjoni jew, wara li tagħmel paragrafu introduttorju fejn tgħid li qed tuża din il-proċedura – tgħidli 'il-kaxxa tal-bidu mhux biżżejjed?' imma jiena ħadtha iktar qisha spjega ġenerali ta' li hemm f'dak l-artiklu – jew bħala konklużjoni fejn tgħid li l-Parlament ta' Malta qed jissottometti l-oġġezzjoni tiegħu għar-raġunijiet kollha mogħtija hawn fuq.

Din hija xi ħaġa teknika, u forsi nistgħu naraw x'għamilna f'opinjonijiet motivati oħrajn, jekk użajniex dak il-format jew le.

Speċjalment, għandna xi numru minnhom fil-leġiżlatura preċedenti meta kien jgħinna bid-drafting il-Prof.

Peter Xeureb li, kif nafu, huwa espert fil-liġi tal-Unjoni Ewropea, u wieħed jara ftit il-format.

M'iniex ngħid li għandna bżonn nikkonsultaw lill-Prof.

Xuereb, imma qed ngħid li għandna opinjonijiet motivati li kienu ġew drafted minnu, fejn nistgħu naraw il-format b'mod paragunattiv.

IS-SUR IAN PAUL BAJADA: Kif se nimxu bħala proċedura?

Se nibdluha u nibagħtuha lill-Membri?

FRANCIS ZAMMIT DIMEH: Is-soltu konna niddelegaw liċ-Chairman u jagħti ġurnata biex, jekk xi ħadd irid jagħmel kumment, jagħmilha f'dak it-terminu.

No comment ikun ifisser li nkunu qed naqblu.

L-ISKRIVAN TAL-KUMITAT: Nagħmluha fil-konklużjoni fejn ngħidulhom li ma tgħaddix it-test tas-sussidjarjetà?

FRANCIS ZAMMIT DIMECH: Dejjem jekk, meta tarawha, taqblu li hemm il-ħtieġa.

Jien qed nistaqsi iktar milli ħaġa oħra.

IS-SUR IAN PAUL BAJJADA: Isiru l-emendi u niċċirkolawha.

THE CHAIRMAN: Hawn iktar rimarki?

(Onor. Membri: No) Hawn qbil li nibagħtu din l-opinjoni motivata?

(Onor. Membri: Iva) Mela, se nirrapporta lill-iSpeaker li dan il-Kumitat qed jaqbel li din l-opinjoni motivata tintbagħat lilu biex, min-naħa tiegħu, wara li jġibha għall-kunsens fil-House Business Committee, jibgħatha lill-Presidenti tal-Kummissjoni Ewropea, tal-Parlament Ewropew, u tal-Kunsill Ewropew sal-31 ta' Marzu, 2016 u, peress li se nkunu fir-recess tal-Għid, titqiegħed fuq il-Mejda tal-Kamra fl-ewwel opportunità.

Nirringrazzjakom.

Kif diġà ġejtu informati, il-Kumitat huwa aġġornat għal pitgħada, il-Ġimgħa, 18 ta' Marzu 2016, fl-10.30 a.m. b'laqgħa mal-Kummissarju Karmenu Vella li hu responsabbli mill-Ambjent, is-Sajd u Affarijiet Marittimi, dwar il-programm ta' ħidma tal-Kummissjoni Ewropea għall-2016 u l-andament tal-inizjattivi li jaqgħu taħt ir-responsabilità tiegħu.

Għal din il-laqgħa ġie ċċirkolat b'email ir-rapport tar-Research Analyst, li kopja stampata tiegħu tqassmitilkom waqt din il-laqgħa.

Nappella sabiex tattendu, iktar u iktar peress li din il-laqgħa miegħu tlabniha aħna stess.

Fis-7.42 p.m., il-Kumitat aġġorna għall-Ġimgħa, 18 ta' Marzu 2016, fl-10.30 am bil-laqgħa mal-Kummissarju Karmenu Vella, responsabbli mill-Ambjent, is-Sajd u Affarijiet Marittimi.

Proceedings, agenda, minutes and transcripts of the parliamentary committees bar


KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

L-Erbgħa, 16 ta' Marzu 2016.

Il-Kumitat Permanenti dwar l-Affarijiet Barranin u Ewropej iltaqa' filKamra tal-Kumitati fil-Parlament, il-Belt Valletta, fis-7.22 p.m.

L-Onor.

PREŻENTI: L-Onor.

Preżenti wkoll kien hemm is-Sur Ian Paul Bajada, research analyst mal-Kumitat.

ASSENTI: Il-Ministru għall-Affarijiet Barranin l-Onor.

Toni Bezzina, l-Onor.

L-Iskrivan tal-Kumitat qal it-talba.

Il-Minuti tal-laqgħat Nri 40 u 41 li saru fid-29 ta' Frar u l-10 ta' Marzu 2016, kienu konfermati.

KONSIDERAZZJONI TA' ABBOZZ TA' OPINJONI MOTIVATA FIR-RIGWARD TA' 'PROPOSAL FOR A COUNCIL DIRECTIVE LAYING DOWN RULES AGAINST TAX AVOIDANCE PRACTICES THAT DIRECTLY AFFECT THE FUNCTIONING OF THE INTERNAL MARKET (COM(2016) 26'

Apparti l-'Proposta għal Direttiva tal-Kunsill li tistabbilixxi regoli kontra l-prattiċi ta' evitar tat-taxxa li jaffettwaw direttament il-funzjonament tas-suq intern (KUMM(2016) 26)', il-Kumitat kellu għall-konsiderazzjoni tiegħu dawn id-dokumenti:

Dok 143 Abbozz ta' pożizzjoni tal-Gvern dwar il-proposta (KUMM(2016)26);

Dok 144 Abbozz ta' opinjoni motivata provduta mill-Ministeru għall-Finanzi dwar il-proposta (KUMM(2016)26); u

Dok 145 L-istqarrija ministerjali li l-Ministru għall-Finanzi għamel fil-Kamra fis-seduta tal-1 ta' Frar 2016 dwar l-Anti-Tax Avoidance Package maħruġ mill-Kummissjoni fit-28 ta' Jannar 2016.

Is-Sur Ian Paul Bajada, research analyst mal-Kumitat, għamel preżentazzjoni dwar din il-proposta.

Wara diskussjoni, il-Kumitat qabel mal-abbozz ta' opinjoni motivata kif ippreżentat biż-żieda ta' dan li ġej:

żewġ paragrafu fil-bidu li jaqraw hekk:

"Filwaqt li wieħed jinnota li l-għan ewlieni tal-Proposta huwa li jistabbilixxi regoli kontra l-prattiki ta' evitar tat-taxxa, il-Parlament Malti hu tal-fehma li l-Kummissjoni Ewropea qed tmur oltrè minn dak li hu permess fit-Trattati tal-Unjoni Ewropea.

Il-Parlament Malti huwa favur miżuri li permezz tagħhom jiġi miġġieled l-evitar tat-taxxa, però jisħaq li s-soluzzjoni m'għandhiex tkun ibbażata fuq il-ħolqien ta'sett ta' regoli komuni għal kulħadd l-istess mingħajr ma jippermettu element ta' flessibiltà.

L-element ta' flessibiltà huwa preżenti f'numru ta' azzjonijiet rakkomandati mill-OECD però huwa nieqes f'din il-proposta.

Il-prinċipji tas-sussidjarjetà u l-proporzjonalità jsiru relevanti fejn l-Unjoni u l-Istati Membri jikkondividu l-kompetenza f'xi qasam skont it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea.

Jekk dan ma jkunx il-każ, il-kwistjoni ma tqumx.

Il-kompetenza esklussiva tal-Unjoni hi ovvjament eskluża f'materji fiskali.

Għaldaqstant, l-unika possibbiltà oħra (kif il-Kummissjoni tassumi) hi li l-Unjoni u l-Istati Membri għandhom kompetenzi kondiviżi f'affarijiet fiskali, kif jippermetti t-Trattat dwar is-suq intern in ġenerali.

Il-kwistjoni hi jekk l-Unjoni għandhiex is-setgħa li tadotta miżuri ta' armonizzazzjoni fiskali tan-natura ta' din il-miżura partikolari proposta."

paragrafu fl-aħħar bħala konklużjoni li jaqra hekk:

"Minħabba l-impatt fuq is-sovranità tal-Istat, minħabba l-konsegwenzi serji antiċipati minn din il-miżura kif inhi, partikolarment għal dawk l-ekonomiji li jiddependu mis-servizzi li ilhom jiġu ppjanati għexieren ta' snin, minħabba li l-benefiċċji, kemm għal diversi Stati Membri kif wkoll għall-Unjoni, ma jeżistux meta mqabbel mad-dannu jew, huma jekk xejn spekulattivi u dubjużi:

Il-Parlament Malti ddeċieda li joġġezzjona għall-Proposta u li jwassal din l-opinjoni motivata skont il-proċedura definita fl-Artiklu 6 tal-Protokoll Nru 2 dwar l-Applikazzjoni tal-Prinċipji ta' Sussidjarjetà u Proporzjonalità, anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea."

Skont il-proċedura stabbilita l-Kumitat qabel li l-President jgħaddi lill-iSpeaker ir-rakkomandazzjoni unanima tal-Kumitat li tintbagħat din l-opinjoni motivata li mbagħad min-naħa tiegħu l-iSpeaker ifittex il-kunsens tal-Kumitat Permanenti dwar ix-Xogħol tal-Kamra u, ġaladarba jingħata, l-opinjoni motivata tintbagħat lill-Presidenti tal-Kummissjoni, tal-Parlament Ewropew u tal-Kunsill u, peress li kien se jkun ir-recess tal-Għid, titqiegħed fuq il-Mejda tal-Kamra fl-ewwel okkażżjoni.

Fis-7.42 p.m. il-Kumitat aġġorna għall-Ġimgħa, 18 ta' Marzu 2016, fl-10.30am bil-laqgħa mal-Kummissarju Karmenu Vella, responsabbli mill-ambjent, affarijiet marittimi u sajd.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 43

Il-Ġimgħa, 18 ta' Marzu 2016 fl-10:30 am

L-Onor.

Luciano Busuttil, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar il-Ġimgħa, 18 ta' Marzu 2016 fl-10:30 am fil-Kamra tal-Kumitati fil-Parlament b'din l-aġenda:-

Preżentazzjoni mill-Kummissarju Karmenu Vella, responsabbli mill-Ambjent, Affarijiet Marittimi u Sajd, dwar il-Programm ta' Ħidma tal-Kummissjoni għall-2016 u l-andament tal-inizjattivi ewlenin li jaqgħu taħt ir-responsabbiltà tiegħu.

Affarijiet oħra.

11 ta' April 2016 SKRIVAN TAL-KAMRA


(Rapport Uffiċjali u Rivedut)

Laqgħa Nru 43

Il-Ġimgħa, 18 ta' Marzu 2016

Stampat fl-Uffiċċju tal-Iskrivan

Prezz €2.50

Laqgħa Nru 43

Il-Ġimgħa, 18 ta' Marzu, 2016

Il-Kumitat iltaqa' fil-Palazz, il-Belt Valletta, fil-10.40 a.m.

PREŻENTAZZJONI MILL-KUMMISSARJU KARMENU VELLA, RESPONSABBLI MILL-AMBJENT, AFFARIJIET MARITTIMI U SAJD, DWAR IL-PROGRAMM TA' ĦIDMA TAL-KUMMISSJONI GĦALL-2016 U L-ANDAMENT TAL-INIZJATTIVI EWLENIN LI JAQGĦU TAĦT IR-RESPONSABBILTÀ TIEGĦU

THE CHAIRMAN (Onor. Luciano Busuttil): Nilqgħu fostna lill-Kummissarju Karmenu Vella, responsabbli mill-Ambjent, Affarijiet Marittimi u Sajd, li jinsab akkumpanjat minn Dr Gabriella Pace, Deputy Head of Cabinet, mis-Sur Brian Synnot, Communications Adviser, u mis-Sinjura Therese Zahra.

Nibda billi nirringrazzjakom talli ġentilment ilqajtu din l-istedina u qed tiltaqgħu magħna.

Kif nafu, Onor. Vella, inti għandek portafoll importanti ħafna għax jinkludi l-qasam tal-ambjent – liema qasam qed jikber fl-importanza tiegħu dejjem u kullimkien – kif ukoll il-qasam tal-affarijiet marittimi u sajd, li bħala gżira ovvjament huma importanti ħafna għal pajjiżna, kemm mil-lat ekonomiku, kif ukoll mil-lat ambjentali.

Waħda mill-akbar inizjattivi fil-programm tal-Kummissjoni Juncker hija proprju s-circular economy, u dan għaliex hija intenzjonata li ttejjeb il-kompetittività permezz ta' provvista adegwata ta' materja prima bi prezzijiet favorevoli billi jkun hemm sistema ta' riċiklaġġ fil-mod ta' kif wieħed jipproduċi u jikkonsma dawn il-prodotti.

Din tnaqqas ukoll il-ġenerazzjoni tal-iskart – xi ħaġa li hi importanti ħafna – u fl-istess ħin tikkontribwixxi lejn tkabbir sostenibbli għax tnaqqas l-użu ta' riżorsi naturali ġodda, liema riżorsi qegħdin dejjem jonqsu.

Toħloq ukoll aktar xogħol fil-modi ġodda u innovattivi ta' produzzjoni, u tħalli effett pożittiv anke fuq oqsma oħra, bħall-enerġija.

F'dan ir-rigward, ilbieraħ stess ħareġ anke regolament COM(2016) 157 favur prodotti ta' fertilizzant.

Onor. Vella, waqt li qiegħed magħna xtaqniek tagħtina l-kummenti tiegħek dwar inizjattivi oħra fil-programm ta' ħidma tal-Kummissjoni li huma ta' ċerta prijorità u importanza għal pajjiżna.

Dik kienet introduzzjoni qasira min-naħa tiegħi.

Nagħtik il-kelma, u mbagħad, wara li tagħmel il-preżentazzjoni u tgħaddi l-kummenti tiegħek, niftaħ il-floor għad-diskussjoni jew għall-mistoqsijiet min-naħa tal-Onor.

IS-SUR KARMENU VELLA (Kummissarju Ewropew għall-Ambjent, Affarijiet Marittimi u Sajd): Sur President, l-ewwel nett irrid ngħid li qed nieħu gost niltaqa' miegħek u ma' sħabi l-antiki.

Din hija t-tieni darba li qed nitkellem u nindirizza lil dan il-Kumitat tal-Parlament.

Bħalma qed nagħmel hawnhekk, għamilt żjarat oħra f'parlamenti oħrajn, bħal fi Franza, fl-Italja, eċċ., u ovvjament qed ikun hemm ħafna interess fil-parlamenti nazzjonali għal dak li jkun qed jiġri fi Brussell.

Aħna ltqajna madwar sena ilu, u minn dik is-sena 'l hawn sar ħafna progress fuq id-diversi oqsma li tkellimna dwarhom.

Fil-Commission Work Programme għas-sena d-dieħla, il-prijoritajiet tal-portafoll tiegħi huma prinċipalment tlieta.

L-ewwel prijorità hija l-blue growth u l-green growth, li għalkemm jidhru li huma daqsxejn distakkati, jikkomplementaw ħafna lil xulxin, and they overlap each other.

It-tieni prijorità, li mhijiex tiegħi biss imma hija tal-kummissarji kollha, hija li rridu nkunu aktar qrib iċ-ċittadin permezz tas-Citizens' Dialogues li qed norganizzaw, u permezz ta' aktar laqgħat mal-parlamenti fejn, kull meta jkun hemm xi ħaġa, jkun hemm aktar djalogu u konsultazzjoni mal-istakeholders.

At the end of the day, iċ-ċittadini huma l-akbar stakeholders tagħna, u kull ma jiġri l-aktar li se jaffettwa huwa lilhom.

Fil-każ tal-portafoll tiegħi, meta qed ngħidu li għandna nkunu qrib iċ-ċittadin, irridu naraw kif il-policies fil-portafoll tiegħi jaffettwaw direttament liċ-ċittadin, l-aktar – pereżempju –meta nkunu qed nitkellmu fuq l-air package, il-kwalità tal-arja, il-kwalità tal-ilma, li fil-prodotti ma jkunx hemm toxic materials u hazardous chemicals, kif nevitaw il-biodiversity losses, eċċ.

It-tielet prijorità hija dik li jgħidulha "policy throughout the college", jiġifieri hija dik li naraw illi l-liġijiet jiġu implimentati aħjar, kif ukoll illi l-policies ikunu fit for purpose.

Meta qegħdin nitkellmu fuq implimentazzjoni, aktar milli nkejlu s-suċċess tagħna bl-ammont ta' liġijiet li nagħmlu, irridu nkejlu s-suċċess tagħna bl-ammont ta' output li r-riżultati ta' dawn il-liġijiet ikunu qed jagħtu.

Irridu noqogħdu attenti għax, biex il-policies tagħna jkunu implimentati aħjar, iridu jinftiehmu aħjar, u allura, ovvjament, aktar ma jkun faċli biex jinftiehmu, aktar ikun faċli biex jiġu implimentati.

Ħalli nibda mill-qasam tal-ambjent.

L-Unjoni Ewropea (UE) dejjem kellha r-road map tagħha dwar l-ambjent.

L-iskop prinċipali tas-7th Environment Action Programme (EAP) huwa li jipproteġi, jikkonserva u jtejjeb in-natural capital tagħna; dak li aħna nsejħulu l-kapital naturali.

It-tieni skop huwa li niżviluppaw ekonomija li tkun low carbon, aktar resource-efficient u aktar kompetittiva, u hawnhekk tidħol is-circular economy, li issa nitkellmu fuqha aktar tard.

It-tielet skop huwa li jkollna policies li nipprovdu lifestyles u well-being aħjar għaċ-ċittadini tagħna.

Ovvjament, dak li jsir hemmhekk jaffettwa lil Malta wkoll, bħalma jaffettwa lil kull Stat Membru ieħor, għalkemm f'ċerti affarijiet naħseb li Malta tista' tiġi affettwata aktar minn stati membri oħra.

Pereżempju, sal-lum għadna lanqas inkejluha l-blue growth ta' kull Stat Membru, u li kelli nistaqsi lil xi Stat Membru x'inhu l-persentaġġ mill-GDP kollu tiegħu li ġej mill-blue economy, issib li dawn lanqas biss naqsmuhom.

Madanakollu, ninsab persważ li f'ċerti Stati Membri, bħal f'Malta, diġà jeżisti persentaġġ ta' blue economy.

Jekk qed nitkellmu fuq coastal tourism … U t-turiżmu tagħna kważi kollu huwa coastal.

Għandek il-lukandi, għandek is-sajd, għandek it-transhipment, għandek ix-ship repair, u għandek ħafna affarijiet.

Ovvjament, kollox huwa marbut mal-konċett tas-sostenibbilità.

Irridu noqogħdu attenti ħafna li dak li nippriedkaw internament inkunu qed nattwawh anke esternament.

Ma nistgħux li fl-UE ngħidu mod, u mbagħad barra ngħidu mod ieħor, aktar u aktar meta s-sena l-oħra kien hemm żewġ avvenimenti globali importanti ħafna, għax kien hemm il-COP21 u kien hemm il-commitment for sustainable development goals, fejn kien hemm 17-il goal ta' sostenibbilità.

Dawn mhumiex commitments tal-UE biss, imma huma commitments globali, u allura rridu nkunu ċerti li dak li qed naħdmu fuqu internament fl-Ewropa jissinkronizza mal-commitments tagħna li nkunu ħadna fuq bażi globali.

Is-circular economy se tkun importanti ħafna għax mhijiex xi ħaġa li se teħodna għall-ħames snin jew għall-għaxar snin li ġejjin, imma hija xi ħaġa li trid teħodna fit-tul.

L-idea ta' circular economy nbdiet madwar 50 sena ilu bħala konċett ekonomiku fl-Amerka, u fil-bidu kienet tissejjaħ "spaceman economy", imbagħad bdiet tissejjaħ "cradle to cradle", filwaqt li llum qed insejħulha "circular economy".

Id-differenza bejn linear economy u circular economy hija li, fil-każ tal-linear economy, inti taqbad ir-riżorsi u l-materja prima, tipproduċi l-prodotti u, wara li tuża dawk il-prodotti, tarmihom bil-materja prima b'kollox, filwaqt li fil-każ tas-circular economy,taqbad il-prodotti u terġa' tagħmel użu minnhom.

Għaliex fl-UE hemm bżonn qbil f'dan ir-rigward?

Biex nagħtikom idea, l-UE timporta sitt darbiet aktar riżorsi u materji primi milli tesporta, bil-konsegwenza li llum l-UE għandha resource deficit qawwi.

Issa, hawn min jgħid li meta pajjiż fl-UE jaqbeż it-3% deficit, jibdew telgħin ir-red flags u ħafna affarijiet bħal dawn, filwaqt li meta jkollok a resource deficit ta' 30% u 40%, ħadd ma jitkellem fuqu!

Ir-raġuni prinċipali hija li inti ma tistax iġġib il-jobs, il-growth u l-investment jekk kemm-il darba ma tkunx kompetittiv, u aħna ma nistgħux inkunu kompetittivi ma' pajjiżi oħra bħall-Asja, l-Amerka eċċ., billi rraħħsu s-salarji tal-ħaddiema tagħna, imma nistgħu nkunu aktar kompetittivi jekk irraħħsu l-ispejjeż tal-materjal.

Ovvjament, is-circular economy mhijiex ir-risposta għall-economic challenges biss, imma hija risposta għall-environmental challenges ukoll, għax tkun qed tieħu aktar ħsieb tan-natural capital tiegħek, tar-riżorsi tiegħek, u għandek tiffranka ħafna emissjonijiet u enerġija.

Biex nagħtikom idea, meta tkun qed tipproċessa recycled aluminium, tkun qed tuża one-tenth tal-enerġija li tuża li kieku kellek tipproċessa aluminium pur; jiġifieri, minbarra li tkun qed tiffranka fuq il-materjal, tkun qed tiffranka wkoll fl-ipproċessar tiegħu.

Fl-aħħar tas-sena li għaddiet, tfajna l-proposta tagħna rigward is-circular economy, u l-proposta qiegħda maqsuma fi tnejn: għandna r-revised legislative waste package, li jittratta l-mod kif nimmaniġġjaw l-iskart, u mbagħad għandna an action plan, li mhux biss iħares lejn il-waste, imma jħares lejn il-bidu nett tal-produzzjoni, anke mill-extraction tal-materja prima.

Li hemm differenti u aktar ambizzjuż f'dan il-pakkett li għamilna issa huwa li l-focus mhux qiegħed biss fuq kif se timmaniġġja l-waste li tipproduċi, imma anke kif se tevita l-waste.

Dan wieħed jista' jagħmlu permezz ta' eco-designs, jiġifieri billi tipproduċi prodotti li jservu aktar.

Fil-fatt, illum ċerti prodotti għandhom dik l-hekk imsejħa "planned obsolescence".

Pereżempju, illum jekk tixtri iPad jew mobile phone, is-software tiegħu stess iġiegħlu ma jaħdimx aktar minn tliet snin jew ħamsa, jiġifieri jkun ipprogrammat hekk apposta biex, wara li jgħaddu dawk it-tliet snin jew ħamsa, ikollok tixtri mudell ieħor.

Anke f'dak li hu disinn, il-prodottur jara kif se juża anqas materjal, filwaqt li l-materjal li juża jkun aktar durable.

Għalhekk nistgħu ngħidu li s-circular economy mhux biss se tbiddel il-mod kif nipproduċu, imma anke kif nikkonsmaw.

Sur President, illum qegħdin nersqu aktar lejn konċett li mhuwiex ġdid.

Qed nirreferi għax-sharing economy fejn, minflok ma wieħed jixtri l-oġġett, huwa jikrih.

Dan mhuwiex xi konċett ġdid.

Pereżempju, jekk jien irrid ikolli dar fejn noqgħod, għandi quddiemi żewġ options: jew nixtri dar, jew nikri waħda.

Hemm min imur għax-xiri, u hemm min imur għall-kiri.

Il-konċett diġà qiegħed hemm, imma issa dan il-konċett se jiġi applikat kważi fil-qasam kummerċjali kollu.

Biżżejjed ngħid li llum hemm kumpaniji li, minflok ma jbigħulek fridge jew washing machine, jikruhomlok.

Fil-fatt, jekk wieħed irid jista' jikri mingħandhom il-household appliances kollha, jiġifieri l-konċett ta' sharing dieħel sew ukoll.

Li hemm tajjeb u li hemm ambizzjuż aktar minn qabel huwa li dan l-action plan se jkun backed ukoll by technical and funding assistance ukoll.

Pereżempju, bħala funding fil-Horizon 2020, hemm xi €650 miljun għas-circular economy; fl-istructural funds għandek madwar €5.5 biljun; u dan minbarra li l-European Fund for Strategic Investments (EFSI), flimkien mal-European Investment Bank (EIB), qed jippromwovu recycling projects, green projects u circular economy projects.

Din id-darba l-pakkett huwa ambizzjuż ukoll għax, filwaqt li qabel konna niffokaw fuq erba' tipi ta' materjali – il-plastik, il-ħġieġ, il-metall u l-karta.

Issa, f'dan il-pakkett m'aħniex qed niffokaw fuq it-tipi ta' materjal, imma fuq setturi, u daħħalna setturi ġodda, fosthom, pereżempju, is-settur tal-construction.

Fil-fatt, jekk irridu nistgħu ma nitkellmux aktar fuq demolition – għadna ġejjin minn seminar fuq hekk – u nistgħu niddisinjaw il-bini tagħna to be dis-assembled minflok demolished, jiġifieri tippjanah b'mod li tpoġġi biċċa biċċa u, meta trid, terġa' tieħdu lura biċċa biċċa.

(Interruzzjonijiet) Eżatt, bħal-Lego!

Fil-fatt, illum qed jinħadmu vapuri sħaħ b'dan il-mod.

Daħħalna wkoll ir-recycling fis-settur tal-ikel għax fl-Unjoni Ewropea madwar 30% tal-ikel li jiġi prodott qed jispiċċa f'food waste.

Immaġinaw dik l-enerġija u l-labour kollu biex tipproduċi l-ikel ...!

(Interruzzjonijiet) Imma inti qed tagħmel tajjeb minnha kollha għax ma taħlix!

Fl-Amerka, il-food waste jammonta għal madwar 40%, imma hemm affarijiet li qed ixekklu anke l-użu tal-leftovers, li ma jkunx waste imma jkun għadu jista' jintuża.

Meta catering establishments kbar jifdlilhom l-ikel, huma jibżgħu jgħadduh lill-istituti u lill-orfanatrofji għax, jekk jinqala' xi ħaġa, huma jibqgħu liable, u allura hemm bżonn nirranġaw dawn il-liġijiet.

Pereżempju, l-istess ħaġa nistgħu ngħidu għal-labelling għax, anke hawnhekk, għad hawn misconceptions kbar.

Fil-fatt, ħafna għadhom jaħsbu li meta tgħaddi d-data tal-best before – hawnhekk m'iniex qed nitkellem fuq l-expiry date – allura l-prodott trid tarmih.

Qed indaħħlu wkoll is-settur tal-ilma għax dan huwa settur problematiku ħafna.

Fil-fatt, fis-settur tal-ilma għandna żewġ problemi għax, mhux biss għandna problema ta' kwantità, imma għandna wkoll problema ta' kwalità.

Ta' min jgħid ukoll li ħafna mill-ilma li jiġi wżat qed jintrema l-baħar.

Fis-circular economy huwa importanti ħafna li s-settur pubbliku jaħdem mas-settur privat.

Is-settur privat jemmen ħafna fis-circular economy, u fil-fatt sibna ħafna sapport min-naħa ta' dan is-settur.

Tant hu hekk li ħafna mill-kumpaniji kbar diġà investew sew biex jerġgħu jirriċiklaw il-parts.

Li hemm tajjeb huwa li s-savings ma jmorrux kollha għall-kumpanija, imma parti mis-savings jgħaddi wkoll għand il-konsumatur.

Pereżempju, meta l-kumpanija tal-BMWs irriċiklaw xi parts, huma għamlu madwar 10% savings, biex b'hekk parti minn dawk l-10% reġgħu għaddew għand il-kumpanija, filwaqt li l-parti l-oħra għaddiet għand il-konsumatur.

Is-settur pubbliku u s-settur privat iridu jaħdmu flimkien għaliex għall-parti tal-produzzjoni jidħol l-aktar is-settur privat, fosthom il-kumpaniji u l-industrija, eċċ. Min-naħa l-oħra, għas-settur tal-waste management, biex il-prodott jerġa' jiġi riċiklat, ħafna drabi jidħol is-settur pubbliku, u allura jekk, pereżempju, hawn Malta m'aħniex qed nimxu tajjeb f'dak li għandu x'jaqsam ma' recycling, allura we are letting down il-private sector, għax il-private sector m'għandux l-economies of scale ta' recycled material biex imbagħad dan jerġa' jintefa' għall-produzzjoni.

Rigward il-waste management, ir-rilevanza ta' Malta in terms of recycling kienet u għadha lura ħafna, għax sa ftit xhur ilu ħafna mill-prodotti tagħna kienu sejrin għal-landfill.

Hawnhekk m'iniex qed nirreferi għal Malta biss, imma t-target sal-2030 hija li l-landfilling ma jeċċedix l-10%.

Issa, bin-North Waste Treatment Plant, il-landfill tniżżel sew u, jekk m'iniex sejjer żball, il-landfilling diġà tniżżel għal madwar 50% jew 55%, jiġifieri jekk ikollna impjant ieħor ta' dik il-kwalità ...

Sur President, fil-waste management għandna piramida wkoll.

Aħna qed ngħidu li l-ewwel nett għandek terġa' tipprova tuża l-materjal.

Jekk le, għandek tirriċiklah, u mbagħad, jekk jibqagħlek il-materjal, dan tista' taħarqu biex iġġib l-enerġija minnu.

Imbagħad, fil-qiegħ nett ta' din il-piramida għandek il-landfilling.

Naħseb li 'l quddiem se nipprovaw ngħaddu anke fondi away mill-waste to energy għax ħafna stati membri qed jinvestu in waste to energy, fejn jaħarqu l-waste permezz ta' inċineratur eċċ. u mbagħad, meta jkunu għamlu l-investiment u jsibu li m'għandhomx biżżejjed materjal x'jaħarqu, allura jibdew jitfgħu kollox, anke dak il-materjal li jista' jiġi riċiklat.

Ovvjament, mhux dik hi l-idea.

L-idea hija li fl-inċineratur titfa' biss dak il-materjal li ma jistax jiġi riċiklat; imma, sfortunatament, illum hawn din it-tentazzjoni li ġaladarba investejt f'inċineratur, minflok nirriċikla, għandi nagħmel użu kbir minnu.

Issa nixtieq nerġa' nagħmel xi ftit aċċenn fuq il-blue growth.

Id-Directorate-General for Maritime Affairs and Fisheries, li huwa magħruf ukoll bħala d-DG Mare, huwa assoċjat aktar mal-fisheries: imma jien ipprovajt nagħmel enfasi li l-fisheries għandu jkun parti minn perspettiva akbar, mill-oċean.

Irridu u ma rridux, aħna f'dan is-seklu rridu nduru lejn l-oċean għal ħafna soluzzjonijiet li għandna quddiemna.

Pereżempju, illum irridu nitimgħu popolazzjoni ta' seba' biljun persuna fuq il-pjaneta tagħna, u għada dawn is-seba' biljun persuna se jitilgħu għal disa' biljuni, filwaqt li pitgħada se jitilgħu għal ħdax-il biljun.

Meta niġu għall-Feeding the Planet, Energy for Life, kif kienet it-tema tal-Expo, diġà qed ikollna ħafna problemi fuq il-food production mill-art.

Qed naraw problemi tal-agrikoltura, problema ta' intensive farming fejn kollox irid jikber malajr, GMOs, eċċ., u dan meta l-oċean jista' jikkontribwixxi biex jgħin għall-ikel tal-pjaneta.

Sal-lum, għalkemm l-oċean diġà qed jagħti kontribut kbir, dan l-awareness mhux qiegħed hemm.

Biżżejjed ngħid li meta mort l-Expo ta' Milan – fejn, kif għedt diġà, it-tema kienet Feeding the Planet, Energy for Life – fejn kull pajjiż kellu l-pavilion tiegħu, lanqas biss kien hemm pavilion wieħed li esebixxa ikel li ġej mill-oċean!

Fil-fatt, il-focus tal-pavilions kollha kien fuq il-prodotti li ġejjin mill-farming u mill-qasam tal-agrikoltura, u mbagħad fuq l-oċean forsi li kien hemm kien biċċa screen bil-ħut għaddej!

Għalhekk, irridu nibnu anke dan l-awareness u nitgħallmu nduru għall-oċean, mhux għall-ikel biss, imma anke, pereżempju, għar-renewables.

F'COP21 aħna kkommettejna ruħna li rridu mmorru għal ċertu persentaġġ ta' renewables; imma, ġeneralment meta nitkellmu fuq renewables, l-uniċi żewġ affarijiet li jiġu f'moħħna ġeneralment huma solar u wind, mentri mill-baħar għandek tides, currents, waves, salinity differentiation, temperature differentiation, eċċ. Din mhijiex xi ħolma għax ħafna stati membri, bħal Franza, l-Irlanda u l-iSkozja, speċjalment dawk li qegħdin fuq il-Baħar Atlantiku, diġà għandhom proġetti għaddejjin f'dan ir-rigward.

Hawnhekk ta' min jgħid li l-waves u t-tides huma predictable centuries or years in advance, jiġifieri, filwaqt li llum nistgħu nbassru x'se jkun it-temp minn ġimgħa sa l-aktar għaxart ijiem oħra, il-mewġ, it-tides, jistgħu jiġu predicted with precision minn snin twal qabel.

L-istess nistgħu ngħidu fil-qasam tar-riżorsi, Sur President.

Aħna identifikajna li mill-oċean jista' jkun hemm ħames setturi importanti fejn l-ekonomija tagħna tista' tikber.

Dawn huma l-coastal tourism – għax billi l-Ewropa għandha waħda mill-akbar u l-isbaħ kosti, allura l-coastal tourism jista' jagħti kontribut kbir lill-ekonomija tagħna.

Għandna wkoll l-ocean energy; il-biotechnology; l-aquaculture; u r-resources għax, ovvjament, daqskemm għandna riżorsi fuq l-art għandna riżorsi fil-baħar.

Għalhekk, l-economic opportunity qiegħda hemmhekk, u qiegħda hemmhekk bil-kbir.

Biex nagħtikom idea, jekk il-pjaneta tagħna għandha 30% minnha art u 70% minnha baħar, in economic terms 95% tal-ekonomija globali ġejja biss mit-30% tal-art, jiġifieri mill-baħar qed nieħdu biss 5%.

Hawnhekk aħna qed ngħidu żewġ affarijiet: li għandna diversi opportunitajiet ekonomiċi, imma ejjew ma ninsewx li għandna wkoll environmental responsibilities, biex waħda ma timxix at the cost tal-oħra.

Matul is-sajf li għadda niedejna an international public consultation globalment fejn, minbarra mal-istati membri tagħna, għamilna kuntatti maċ-Ċina, mal-Amerka, mal-Brażil, m'entitajiet u organizzazzjonijiet bħall-United Nations, u kellna feedback tajjeb ħafna minn dawn il-kuntatti.

Waħda miż-żewġ mistoqsijiet li għamilna, speċjalment meta niġu għall-economic opportunities u għall-environmental responsibilities, kienet jekk aħna għandniex the marine legal framework li mhux biss jindirizza l-problemi u l-isfidi tal-lum, imma jindirizza wkoll il-problemi u l-isfidi ta' għada.

Bħala avukat, l-Onor.

Francis Zammit Dimech forsi jaf iżjed minni li hemm il-United Nations Convention on the Law of the Sea (UNCLOS), li hija xi ħaġa tajba li għandha tibqa' hemm biex inkunu nistgħu nibnu fuqha.

Però, din għandha ċerti gaps minħabba li dak iż-żmien li twaqqfet l-UNCLOS lanqas konna nitkellmu fuq marine litter, lanqas konna nitkellmu fuq climate change, u lanqas konna nitkellmu fuq areas beyond national jurisdiction, mentri llum nofs dik is-70% tal-pjaneta tagħna li hija magħmula mill-oċean hija magħmula minn areas beyond national jurisdiction fejn kulħadd hu responsabbli u ħadd mhu responsabbli.

(Interruzzjonijiet) Dażgur!

Fil-fatt, Malta bdiet minn (Arvid) Pardo, u l-ewwel konferenza f'dan ir-rigward kienet saret Malta.

Niftakar li dik il-konferenza kienet organizzata minn Elisabeth Mann Borgese, li mbagħad spiċċat toqgħod hawnhekk ukoll.

Fil-fatt, ħafna pajjiżi jirrikonoxxu li Malta dejjem kienet leader fuq dawn l-affarijiet.

Li rrid ngħid ukoll huwa li fl-oċean qed isiru ħafna affarijiet li jekk m'aħniex se noqogħdu attenti għalihom se nispiċċaw nirripetu l-istess żbalji li għamilna fuq l-art.

Fuq l-art għamilna ħafna żbalji, speċjalment fejn jidħol il-qasam ambjentali, u qegħdin nieħdu remedial action.

Ħafna drabi tfeġġ il-problema, u mbagħad we have to rectify and to remedy.

Għalhekk, jekk nibdew noqogħdu attenti minn issa f'dak kollu li għandu x'jaqsam mal-oċean, għandna ftit ċans li nibdew nieħdu a preventive action minflok a remedial action, għalkemm dan mhux dejjem hu possibbli għax diġà għaffiġnieha fuq ħafna affarijiet, fosthom fuq il-marine litter u fuq it-toxic waste.

Pereżempju, 80% tal-marine litter huwa kollu plastik, u għalkemm dan insejħulu bħala "marine litter", fir-realtà dan huwa litter li joriġina mill-art u mbagħad jispiċċa l-baħar.

Is-circular economy se tgħin ħafna f'dan ir-rigward għax il-plastik kollu li huwa waste fuq l-art issa se jinżamm u jiġi riċiklat, minflok ma jiġi mormi u jispiċċa fil-baħar.

Biex nagħtikom idea ta' kemm hija kbira l-problema tal-marine litter, speċjalment fin-naħa tas-south oceans, għandek five gyre litter continents li l-area tagħhom tiżboq lill-area tal-Ewropa.

Issa, meta nitkellmu fuq marine litter ma nkunux qed nirreferu għal dak il-plastik li jkun qiegħed fil-wiċċ, għax il-plastik jiddiżintegra, jinżel 'l isfel xi 30 metru jew 35 metri u joqtol il-biodiversity, il-ħut, l-għasafar, il-mammals, eċċ. Din hija problema li kulħadd jaf biha, imma hija problema ta' kulħadd, waqt li fl-istess ħin mhi problema ta' ħadd!

Għalhekk aħna, bħala Ewropa, qed nimbottaw ħafna dik li ngħidulha "a better ocean governance" għax illum din hija issue globali bħalma hu l-ambjent.

Illum, ma nistgħux noqogħdu nirreferu għall-ambjent bħala ambjent tal-Ewropa, ambjent taċ-Ċina jew ambjent tal-Amerka għax illum nafu li l-ambjent huwa globali, l-issues huma globali, u s-soluzzjonijiet li nsibu jridu jkunu globali, u l-istess irridu nagħmlu fir-rigward tal-oċean: irridu naħdmu on a global ocean governance.

Fis-sustainable development goals, minn 17-il development goal fil-portfolio tal-ambjent u tal-oċeani għandek, pereżempju, it-tieni goal fuq food security – mela jidħlu l-oċeani għal dak li hu ikel, bħall-akwakultura, eċċ.; għandek it-tielet goal biex kulħadd jimxi għal better and healthier living fejn hemmhekk għandna l-liġijiet tal-arja, tal-ilma eċċ.; għandek is-sitt goal fuq better management of water as a resource – u fl-Ewropa għandna l-Water Framework Directive, ir-River Basin Management Plans, eċċ. – sustainable energy – u jien qed nitkellem mal-commissioners l-oħrajn dwar il-kontribut li jistgħu jagħtu l-oċeani fuq ir-renewables – il-promozzjoni tas-sustainable economic growth u s-sustainable production and consumption, li hija proprju s-circular economy.

To combat climate change, … Pereżempju, anke fil-COP21, l-oċean ma kienx preżenti, u jien ilni nħambaq fuq dan il-punt.

Imbagħad, parallel mal-COP21, organizzajna wkoll xi konferenzi, għax inti kif tista' titkellem fuq climate change u ma ddaħħalx l-oċean, when the oceans are absorbing 30% of the planet's CO2 u qegħdin jagħtuna bejn 50% u 80% tal-planet's oxygen?!

Ħafna drabi aħna nemmnu li l-ossiġnu ġej mill-foresti u mis-siġar.

Sa ċertu punt dan huwa minnu; imma l-foresti jagħtuna xi 25% tal-ossiġnu tal-pjaneta, filwaqt li l-oċeani qed jagħtuna … Mela, ma tistax tiddiskuti l-climate change u ma ddaħħalx l-oċeani!

Rigward il-fisheries, għandna l-Common Fisheries Policy (CFP), u l-ġlieda tagħna hija kontra l-Illegal, l-Unreported and Unregulated Fishing (IUU).

Aħna qed nimmiraw li l-istocks tal-ispecies tagħna jibdew ikunu sostenibbli sal-2020.

Ovvjament, l-aktar li jolqotha lil Malta huwa x'qed jiġri fil-Mediterran.

L-Onor.

Roderick Galdes jaf li fil-Mediterran għandna kaos sħiħ u mhuwiex organizzat bħalma organizzati areas oħrajn, bħall-Baltiku, l-Atlantiku, eċċ. Xi kultant inġibu ħafna raġunijiet li għalija dawn ma jkunu raġunijiet xejn, imma jkunu skużi.

Biex nagħtikom idea, fil-Mediterran 90% tal-fish stocks tagħna huma overfished.

Issa hawnhekk irridu napprezzaw li mhijiex xi ħaġa faċli biex tikkontrolla l-fisheries fil-Mediterran, għax inti għandek mixed fisheries.

Pereżempju, meta inti toħroġ fil-Mediterran u titfa' xibka, inti ma tistax tgħid li se titfa' xibka għall-inċova jew inkella li se titfa' xibka għas-sardin, għax l-istocks kollha jgħixu flimkien.

Għandna wkoll problema fis-sens li ħafna mill-istati membri jgħidulna li jekk se nipprovaw norganizzaw il-baħar Mediterran billi nitfgħu r-regolamenti, ir-regolamenti se jkunu jgħoddu għalihom biss, filwaqt li, pereżempju, mhumiex se jgħoddu għan-North Africa.

Xi kultant jien nagħtihom raġun, imma xi kultant ngħidilhom li din hija skuża wkoll għax, fejn għandna fisheries li they are being fished minn tlieta jew erba' stati membri biss, xorta għandna l-istess problema, u allura ma jistgħux jitfgħu dejjem il-ħtija fuq in-North Africa.

Fil-fatt, tlajna Katanja, fejn l-ewwel laqqajna lill-istati membri biss, fejn hemmhekk riedna nieħdu tliet deċiżjonijiet.

L-ewwel mistoqsija li għamilna kienet din: Naqblu li l-istocks fil-Mediterran għandhom problema?

It-tieni nett, jekk qed nagħrfu li l-istocks fil-Mediterran għandhom problema, kulħadd lest li jagħmel xi ħaġa fuqha?

Meta qbilna fuq dawk it-tnejn, imbagħad għaddejna għat-tielet mistoqsija: X'se nagħmlu, u meta se nibdew?

Issa, bħala follow-up, jien se nibda laqgħat bilaterali mal-pajjiżi tan-North Africa biex inġibuhom in line mat-thinking tagħna wkoll.

Ovvjament, hemm link qawwija bejn il-blue growth u l-green growth.

Pereżempju, jekk qed nitkellmu fuq food waste, aktar ma naħlu ikel fuq l-art, aktar se nitfgħu pressure fuq il-fishing.

Issa, hawn ta' min jgħid li fuq fishing l-Ewropa timporta 60% tal-ħut li nikkonsmaw.

Mela, immaġinaw: l-ewwel nimportaw 60% tal-ħut, u mbagħad 30% minnu qegħdin naħluh.

Jiġifieri, kif diġà semmejt, hemm link bejn is-CO2 emissions fuq l-art u l-heat-up fuq l-oceans, u l-heat-up tal-oceans qed tkisser ħafna mill-istocks.

Pereżempju, fl-Artiku s-salamun tagħhom qed jimrad kollu għax b'daqsxejn varjazzjoni fit-temperatura toqtlu u, naturalment, il-climate change qed tagħmel l-istess effett ukoll.

Imbagħad, qed nagħmlu fitness checks fuq il-Birds and Habitats Directive, fuq in-natura, fuq il-biodiversità, fuq in-natural capital, fuq il-wildlife trafficking – fil-fatt, bħalissa fuq il-wildlife trafficking hemm a combined attack min-naħa tal-Amerka, l-Ewropa, iċ-Ċina, eċċ. – fuq l-ambjent u fuq il-ħarsien tal-arja, tal-ilma, tan-natura, eċċ.

Qabel ma nikkonkludi, nixtieq nagħmel dan l-aħħar punt.

Ħafna drabi meta tkellem lin-nies fuq l-ambjent u tgħidilhom li hemm bżonn li kull stat membru jilħaq it-targets against air pollution għax dan jagħmel ħażin lill-ambjent, tkun qisek qed tkellimhom in aria.

Huwa biss meta tgħidilhom li, jekk ma nilħqux dawn it-targets, il-probabbilità hi li jew huma, jew uliedhom, jew inkella l-ġenituri tagħhom jimirdu li jwaqqfu widnejhom u jisimgħuk.

Ara meta tgħidilhom li fl-Ewropa kull sena jkollna 400,000 premature deaths mill-kwalità tal-arja biss, u allura dawn jirrealizzaw li din hija xi ħaġa li se tolqot lil kull familja, hemmhekk jibdew jisimgħu.

Issa, hawnhekk se nitkellem open u ngħid li llum l-UE mhijiex għaddejja minn żminijiet faċli fis-sens li ħafna ċittadini qegħdin ikunu diżillużi: però dawn mhux dejjem qed ikunu diżillużi b'dak li qed timponi l-UE, imma ħafna drabi qed ikunu diżillużi fuq il-kwalità tal-arja, fuq il-mard eċċ., jiġifieri dawn ikunu diżillużi because their country is not complying with the EU, whereas, on the other hand, the EU is not doing anything about it.

Ħafna drabi ċ-ċittadin ikun irid li jsir dak li tkun qed tfassal l-UE, u jirrabja meta jara li pajjiżu ma jkunx qed jattwah, filwaqt li, min-naħa tagħha, l-UE ma tkunx qed tieħu azzjoni għal dan in-nuqqas.

Għalissa se nieqaf hawn ħalli nagħti ċans lill-oħrajn biex jgħaddu r-rimarki jew il-mistoqsijiet tagħhom.

THE CHAIRMAN: Nirringrazzja lill-Kummissarju Vella għall-preżentazzjoni tiegħu, filwaqt li nistieden lil sħabi d-Deputati biex, jekk iridu, jgħaddu r-rimarki jew jagħmlu l-mistoqsijiet tagħhom.

Is-Segretarju Parlamentari, l-Onor.

RODERICK GALDES (Segretarju Parlamentari għall-Biedja, Sajd u Drittijiet tal-Annimali): Sur President, l-ewwel nett nixtieq niskuża ruħi għall-fatt li ma nistax nibqa' sal-aħħar minħabba impenji ministerjali.

Però, ġaladarba l-Kummissarju Vella qiegħed hawnhekk fostna, se nieħu l-opportunità biex inqajjem xi concerns, u anke nagħmel punt importanti.

L-ewwel nett, irrid ngħid lill-Kummissarju Vella li aħna, bħala pajjiż, lesti li f'Jannar, waqt il-Presidenza tal-UE, nagħtuh l-appoġġ kollu, partikolarment fuq suġġett importanti bħalma hu l-qasam tas-sajd.

Nifhem li l-problemi tal-UE huma li tipprova timmaniġġja riżors importanti bħalma hu s-sajd b'interessi differenti.

Pereżempju, l-interess li hemm in-naħa ta' fuq tal-Ewropa mhuwiex l-istess interess li għandna aħna fil-Mediterran, u l-istess nistgħu ngħidu għall-problemi ambjentali relatati magħhom, jew inkella għal meta tkun qed taqsam riżors ma' pajjiżi li mhumiex membri tal-Unjoni Ewropea jew m'għandhomx l-istess qafas ta' regolamenti.

Kif jaf il-Kummissarju Vella, għalina huwa red line li jkollna … Fil-fatt, dan il-punt konna semmejnieh ukoll meta konna qed niddiskutu l-Common Fisheries Policy (CFP) taħt l-eks-Kummissarju Damanaki, il-kummissarju ta' qabel il-Kummissarju Karmenu Vella, fejn konna għedna li ma jistax ikun inkomplu nagħfsu lis-sajjieda tagħna b'regolamenti stretti meta nafu li 99% tal-flotta tagħna hija artiġjanali, u ma jkunx hemm l-istess level playing field ma' pajjiżi Afrikani li qegħdin jaqsmu r-riżorsi tagħna u għandhom riżorsi aħjar minna biex jaqbdu l-ħut.

Nifhem ukoll li aħna, kemm bħala pajjiż, kif ukoll bħala Gvern, għandna rwol li nikkomunikaw mas-sajjieda, filwaqt li l-Unjoni Ewropea trid tgħin biex twassal il-messaġġ lil min hu l-aktar milqut.

Fuq kollox, hawnhekk qed nitkellmu fuq l-għajxien tal-familji, qed nitkellmu fuq l-aspett soċjali tan-nies li jaħdmu f'dan is-settur, settur li hemm sagrifiċċju relatat miegħu, u allura wieħed irid jara l-mod kif nistgħu nimmaniġġjawh.

Però, min-naħa tagħna, bħala pajjiż aħna lesti li nagħtu l-appoġġ kollu lill-Kummissarju Vella, partikolarment waqt il-Presidenza, biex naslu għal forma ta' ftehim, anke Mediterranju, ħalli jkun hemm level playing field anke mal-pajjiżi Afrikani.

Aħna nieħdu pjaċir naraw lill-Kummissarju Vella jimpenja ruħu biex il-Kummissjoni Ewropea tibda dawn id-diskussjonijiet mal-pajjiżi Afrikani.

Min-naħa l-oħra, nemmnu wkoll li għandna sfidi importanti, fosthom l-isfida li semma l-Kummissarju Vella stess, dik li ninċentivaw il-qasam tal-akwakultura.

Huwa stmat li, sa għaxar snin oħra, 'il fuq minn 55% tal-produzzjoni tal-ħut ma tkunx ġejja mis-sajd tradizzjonali imma mill-mod kif jitkabbar il-ħut fil-qasam tal-akwakultura.

Malta hija meqjusa bħala waħda mill-pajjiżi avvanzati tal-Mediterran f'dan il-qasam, u aħna beħsiebna nkomplu nużaw il-fondi li tatna l-Unjoni Ewroepa biex immexxu lil dan is-settur 'il quddiem.

Għandna sfidi oħrajn, fosthom sfidi ambjentali.

Il-fatt li Malta hija gżira ċkejkna meta pparagunata ma' pajjiżi oħrajn huwa ta' piż għalina biex nimmaniġġjaw ir-riżorsi ambjentali tagħna, għalkemm imbagħad aħna għandna l-vantaġġ li, peress li aħna pajjiż żgħir, allura nistgħu nammaniġġjaw aħjar.

Bħalissa għaddejjin inizjattivi fil-qasam tal-iskart tal-annimali li ġej mal-agrikoltura li huwa ta' piż kbir għax ħafna minnu kien qed jaffettwa saħansitra n-nitrates, jiġifieri l-water table, minħabba li dan kien qed jintefa' fis-sistemi tad-drenaġġ.

Għalhekk, aħna ħadna ħsieb nagħmlu pjan u nibgħatuh lill-Kummissjoni biex Malta wkoll tkun tista' tibda timmaniġġja din is-sitwazzjoni, u dan billi tibda tiġġenera l-enerġija permezz ta' dan ir-riżors.

Naturalment, wieħed irid jifhem ukoll li, biex tiġi ttekiljata problema bħal din se tiġi tiswina l-flus.

Ma ninsewx illi aħna m'għandniex il-fakultà li għandhom pajjiżi oħrajn illi nieħdu dak l-iskart x'imkien ieħor minħabba l-problema ta' nuqqas ta' spazju, imma rridu nesportawh u, biex nesportawh, irridu nħallsu ammont enormi ta' flus.

Fil-fatt, huwa stmat li l-ispiża biex sempliċement dan l-iskart ikun jista' jiġi esportat taħt ir-regolamenti Ewropej tista' tlaħħaq anke l-€14-il miljun.

Dawn huma kollha problemi li jkollu jiffaċċja kull pajjiż żgħir.

L-istess nistgħu ngħidu fil-qasam tal-ilma.

Għandna shortage kbira ta' ilma u, kif spjegajna lill-Kummissarju Ewropew Hogan meta ġie hawn Malta, bħalissa l-Gvern qed jimpenja ruħu biex ikun hemm re-use tas-second class water mill-ilma tad-drenaġġ biex dan jerġa' jiġi kkonsmat fil-qasam tal-agrikoltura.

Qegħdin ukoll naħdmu mal-bdiewa biex intejbulhom il-mentalità, minħabba li forsi l-esperjenza li kellhom fil-passat f'dan ir-rigward ma tantx kienet waħda pożittiva.

It-teknoloġija tas-sebgħinijiet mhijiex it-teknoloġija tal-lum, u allura l-esperjenza tagħhom dak iż-żmien kienet xi ftit jew wisq qarsa; imma nifhem li, kemm bit-teknoloġija li investa fiha l-Gvern preċedenti, kif ukoll bit-teknoloġija li investa fiha l-Gvern preżenti, se naslu biex nibdew dan il-proġett u ngħinu lill-bdiewa tagħna.

Nixtieq nagħmel aċċenn ukoll fuq il-problema li hemm fil-qasam tal-wildlife.

Riċentement, aħna għadna kemm nedejna liġijiet qawwija ħafna biex ma nħallux influss ta' wildlife animals jaslu f'pajjiżna permezz tal-freedom of movement, u dan għamilnieh kemm minħabba li l-pajjiż m'għandux spazju, kif ukoll minħabba li marbuta ma' dan il-qasam hemm ukoll issue ta' animal welfare.

Fir-rigward ta' wildlife, aħna qed nieħdu wkoll miżuri ta' konservazzjoni u, fil-fatt, se nniedu fond għall-improvement tal-wildlife f'pajjiżna relatat mal-impatt li forsi ġieli wieħed jikkummenta dwaru fir-rigward tal-kaċċa u l-insib.

Aħna qegħdin ngħidu li, jekk ikun hemm multi li ġejjin minn issues marbuta mal-kaċċa u l-insib, issa dawn se jintefgħu f'fond apposta biex jerġgħu jmorru favur il-konservazzjoni tal-wildlife f'pajjiżna.

Fir-rigward tal-food waste, jien naqbel mal-Kummissarju Vella.

F'Malta l-problema mhijiex qawwija daqskemm hi qawwija fil-medja tal-pajjiżi tal-UE, u tlaħħaq madwar 20%.

Bħalissa, qegħdin naħdmu anke mal-bdiewa tagħna biex dawn jibdew jippjanaw l-ikel li jipproduċu.

Ma jistax ikun li, għax bidwi jkabbar il-pastard u llum qed iġib il-prezz tiegħu, kulħadd jagħmel bħall-bidwi ta' maġenbu u jibda jipproduċi l-istess ikel, biex imbagħad insibu li m'hemmx domanda għalih.

Madanakollu, din hija xi ħaġa li biex tfehemha lill-bidwi trid impenn u r-riżorsi, u allura d-dipartimenti tagħna, permezz tal-RDP, qegħdin jiġu geared għal dan il-għan ħalli l-bidwi Malti jifhem il-bżonn li jibda jippjana x'ikel jipproduċi.

B'hekk ma jkollniex aktar ħela, imma jkollna sostenibbilità, innaqqsu l-impatt ambjentali u, fuq kollox, il-bdiewa tagħna jibdew iġibu prezzijiet aħjar għal dak li jipproduċu.

Nikkonkludi dan l-intervent billi nirringrazzja lill-Kummissarju Vella talli qiegħed fostna.

Nemmnu li ma nistgħux naħdmu bil-mod kif ġieli jħares lejna ċ-ċittadin komuni – fejn hemm "aħna" u "huma" – imma rridu naħdmu bħala stakeholders flimkien biex naslu għal għan wieħed.

Meta jkollok setturi konservattivi, bħalma huma l-oqsma tas-sajd u tal-agrikoltura, mhuwiex faċli li tbiddel prattiċi, imma nemmen li b'daqsxejn investiment, u billi l-Kummissjoni tikkomunika, bħalma qed jikkomunika l-Kummissarju Hogan fil-kriżi tal-agrikoltura li għaddejja bħalissa madwar l-Ewropa, jeħtieġ li anke f'dan is-settur inkomplu nikkomunikaw ħalli naslu għall-għanijiet ewlenin tagħna.

Grazzi ħafna.

THE CHAIRMAN: Nirringrazzjak.

L-Onor.

FRANCIS ZAMMIT DIMECH: L-ewwel nett nixtieq nirringrazzja lill-Kummissarju Vella għall-preżenza tiegħu.

Il-preżentazzjoni tiegħu kienet waħda estensiva u turi wkoll li għandu responsabbiltajiet wesgħin ħafna.

Huwa importanti li fil-Parlament Malti, kif ukoll f'pajjiżi oħrajn, isir djalogu bħal dan għax dan huwa mod kif il-Kummissjoni twassal il-ħidma tagħha aktar viċin iċ-ċittadini Ewropej.

Ħafna drabi parti mid-diffikultà tal-ħidma Ewropea hija li n-nies jifhmu li din hija ħidma direttament rilevanti għalihom, li qed taffettwahom kuljum, u li anke tolqothom b'mod pożittiv.

Din il-mentalità ġejja wkoll mill-fatt li fil-passat ħafna gvernijiet Ewropej kienu jagħtu l-impressjoni lin-nies li dak li huwa tajjeb huwa dak li għamlu huma, filwaqt li dak li huwa ħażin ġej minn Brussell.

(Interruzzjonijiet) Għall-każ ta' Malta, forsi nqiegħdu l-argument ftit differenti!

Din hija parti minn dak li qed jolqot movimenti politiċi fis-sens verament wiesa' tal-kelma fl-Ewropa bħalissa.

Nixtieq nagħmel xi mistoqsijiet qosra dwar l-affarijiet li jolqtu l-mansjoni tal-Kummissarju Vella direttament, dwar elementi oħra tal-programm ta' ħidma tal-Kummissjoni, billi nuża l-konċett ta' responsabbiltà kollettiva mill-angolu Malti.

Bla ebda dubju, kull ma semma l-Kummissarju Vella fuq il-blue economy lilna jolqotna b'mod dirett, u naħseb li dan wieħed jista' jorbtu mal-ħidma li Malta għamlet tradizzjonalment fil-qasam tal-liġi dwar il-baħar.

Il-konċett li tkellem fuqu l-Kummissarju Vella, jiġifieri li l-baħar huwa tal-umanità kollha, huwa valur li aħna nemmnu fih, aktar u aktar għax dan huwa ta' vantaġġ għal dawk il-pajjiżi li m'għandhomx il-vantaġġi ekonomiċi ta' pajjiżi akbar.

Kif nafu, dan huwa prinċipju stabbilit li fuqu hemm ukoll żviluppi oħra, mhux l-anqas dwar li eventwalment wieħed jista' japplika dak il-konċett anke għall-ispazju.

Għalhekk naħseb li aktar ma dan il-konċett ikun enfasizzat, aktar huwa ta' vantaġġ għal pajjiżna.

Sur President, il-Kummissarju Vella semma ħafna l-element ta' waste management, ta' costs, ta' circular economy, eċċ. Bla ebda dubju, fl-aħħar mill-aħħar, parti mill-problema hija dejjem l-element tal-ispejjeż.

Hawnhekk, il-Kummissarju Vella laqat problema sensittiva ħafna, bħal meta rrefera għad-dumping tal-iskart, u anke għall-ammont ta' plastik li jiġi mormi fl-ibħra tagħna.

Meta dan isir fil-livell ta' nies individwali, dan huwa sinjal ta' traskuraġni u ta' egoiżmu; però, meta jsir fil-livell massiċċ tal-industrija, għalkemm ovvjament dan xorta waħda jibqa' aġir mill-iktar egoist, ħafna drabi jkun qed isir minħabba li l-cost of dumping fil-baħar huwa ħafna anqas milli jidħlu fi proċess ta' riċiklaġġ.

Għalhekk, bla ebda dubju, il-programmi Ewropej, apparti fil-livell internazzjonali, iridu jindirizzaw dan l-element bażiku wkoll; jiġifieri, idealment m'għandux ikun hemm dak id-distakk enormi bejn il-prezz għal min qed jipproduċi, bejn wieħed mill-modi tal-immaniġġjar tal-iskart li jkun parti mill-ekonomija ċirkolari u bejn l-aktar mod faċli u sempliċi, minħabba li f'dik l-industrija partikolari, mhux biss ma jkunx hemm l-awareness, imma wisq anqas il-kuxjenza dwar l-effetti ta' dak l-aġir.

Jistgħu jiddaħħlu wkoll miżuri leġiżlattivi aktar iebsa.

Sur President, hawnhekk ma nistax ma nirreferix ukoll għal mansjoni aktar wiesa' billi naċċenna għall-qasam tal-immigrazzjoni, anke għax jien il-kelliemi ewlieni tal-Oppożizzjoni fuq dan is-suġġett.

Nemmen li hawnhekk qegħdin f'mument kruċjali, għax dak li qed ikun indikat bħala ftehim mat-Turkija – u jien persważ li l-Kummissarju Vella, bħala Kummissarju Ewropew li oriġina minn Malta, din iħossha b'sensittività akbar minn ta' ħaddieħor – huwa periklu kbir li ġie identifikat minn numru ta' nies, anke min-non-governmental organisations.

Pereżempju, laqatni ħafna l-paragun li għamlet NGO partikolari fejn qalet li dan huwa bħall-ilma – jekk inti tagħlaq il-flow tal-ilma f'post, l-ilma jiskulalek xi mkien ieħor.

U hawnhekk il-periklu għal Malta huwa kbir għax, jekk inti tagħlaq rotta … Issa dan apparti implikazzjonijiet oħra, bħal jekk humiex qed jiġu mħarsa d-drittijiet umani tal-bniedem skont iċ-Charter Ewropew u skont il-Konvenzjoni Ewropea dwar id-Drittijiet tal-Bniedem, apparti policies u apparti l-livell internazzjonali, imma anke dan l-element prattiku jirrikjedi li dak li jkun jistaqsi x'qed jiġri fil-livell tal-Kummissjoni biex nindirizzaw dan il-periklu li għal Malta, għall-Italja u għal pajjiżi oħra fil-Mediterran żgur huwa imminenti ħafna.

Mistoqsija oħra b'mod wiesgħa li nixtieq nagħmel tittratta dwar il-forecasts ekonomiċi b'mod ġenerali għax bħalissa, minn naħa waħda qed nisimgħu ċertu livell ta' ottimiżmu, u min-naħa l-oħra hemm forecasts ta' warning signs.

Pereżempju, x'impatt qed ikun previst wara r-riduzzjoni tal-prezz taż-żejt fuq l-ekonomija; x'inhuma l-problemi li l-istituzzjonijiet finanzjarji qed jerġgħu jiffaċċjaw; u wieħed x'qed jara f'dan ir-rigward?

Hawnhekk żgur li ma tonqosx il-mistoqsija dwar l-isfida li għandna matul ix-xhur li ġejjin minħabba li għadna ma nafux jekk l-Ingilterra hijiiex se tibqa' membru tal-UE jew le, u allura wasal iż-żmien li wieħed jibda jagħmel ftit contingency plans f'dan ir-rigward.

Dak hu li kelli xi ngħid min-naħa tiegħi.

THE CHAIRMAN: Grazzi.

L-Onor.

Jekk tistgħu, ipprovaw kunu aktar konċiżi fid-domandi u fir-rimarki tagħkom.

MICHAEL FALZON: Jien se nkun fil-qosor ħafna, u se nitkellem ftit mill- aspett legali.

Ħadt pjaċir li bid-diskors li għamel il-Kummissarju Vella ħadni 25 sena lura għax, għalkemm jien kaċċatur, 25 sena ilu jien għamilt teżi li kienet tirrigwarda l-environmental protection fi spazji li ma jaqgħu taħt ħadd.

Fil-fatt, it-teżi tiegħi kienet iġġib l-isem ta' Legal Regime Environmental Protection in Extra-territorial Spaces.

Din kienet tittratta l-high seas, l-Arctic, l-outer space u t-transboundary pollution, li huma kollha affarijiet li għadu kif semmiehom il-Kummissarju Vella.

Għalhekk, nista' nirrimarka li, wara 25 sena, it-teżi għadha tgħodd sal-lum għax, legalment, f'25 sena ma nbidel assolutament ...

IS-SUR KARMENU VELLA: Jew jekk inbidel, probabbli li morna għall-agħar!

MICHAEL FALZON: Legalment għadna nsemmu l-istess affarijiet, fosthom l-UNCLOS III.

Għalhekk, hawn nixtieq nieħu spunt billi ngħid li, fuq bażi Ewropea, u forsi anke fuq bażi internazzjonali, għad hemm l-istess tgħassid, għad hemm l-istess problemi, għad hemm l-istess teknoloġiji … Il-Kummissarju Vella semma ħafna l-oċean, u jien niftakar suġġetti li dak iż-żmien kienu passjoni, bħalma naħseb li għadhom sal-lum, bħalma huma l-famużi nodules tal-qiegħ tal-oċean.

Dawn għadhom ta' problema sal-lum, u għalhekk naħseb li jekk mhux se jkun hawn xi reġim legali li b'xi mod jew ieħor nipprovaw … Fejn jidħol l-oċean, qisu minn dejjem kien hemm reżistenza u, believe it or not, din hija xi ħaġa li ilha ġejja minn żmien ir-Rumani.

Għalhekk naħseb li llum l-aspett legali huwa kruċjali f'dak li għandu x'jaqsam mal-protezzjoni tal-ambjent, partikolarment tan-natura transboundary jew tal-famużi extra-territorial spaces.

Forsi din tista' tkun inizjattiva li jibdieha l-Kummissarju Vella u jibqa' jissemma għaliha.

B'hekk, minflok ma nsemmu lil Dr Arvid Pardo, nibdew insemmu lill-Onor.

(Interruzzjonijiet) Għaliex le?

Biex nagħlaq, il-punt prinċipali tiegħi hu li, għalkemm issa ilni 25 sena li għamilt din it-teżi, għadha rilevanti sal-lum għax, jekk wieħed jara t-trattati, se jsib li ftit li xejn inbidlu affarijiet.

Grazzi.

THE CHAIRMAN: Nirringrazzjak.

L-Onor.

TONIO FENECH: Anke jien, min-naħa tiegħi nixtieq nirringrazzja lill-Kummissarju Vella għall-preżentazzjoni wiesgħa ħafna li għamel minħabba l-kompetenzi li huwa responsabbli minnhom; però, jien se niffoka biss fuq tliet punti biex ma nirripetix dak li qalu sħabi.

L-ewwel nett, irrid nirrimarka dwar il-fatt li l-Kummissarju Vella semma l-EFSI b'rabta mal-blue and green economy, u tkellem anke dwar l-impatt li dan jista' jkollu.

Mil-lenti ta' pajjiżna jkun interessanti għalina li nkunu nafu jekk il-Gvern Malti huwiex jipparteċipa fil-fond, anke b'relazzjoni mal-istrateġija li pajjiżna jista' jintlaqat minnha f'dak li għandu x'jaqsam mal-blue economy.

It-tieni issue tirrigwarda l-kooperazzjoni man-North Africa li ssemmiet fuq ċerti issues li huma sensittivi, bħalma hi l-issue tas-sajd.

Ma nafx jekk il-Kummissjoni hijiex qed iddaħħal ukoll ċerti konċetti ta' expectations fin-neighbourhood policy tagħha.

Nafu li ħafna drabi, meta l-UE tiġi biex tagħti assistenza, tiftaħ is-suq u toffri kooperazzjoni, tpoġġi ċerti kondizzjonijiet, anke kondizzjonijiet ta' ċerti valuri demokratiċi.

Għalhekk, f'aspetti prattiċi bħal dawn huwa importanti li meta tinfetaħ triq għal ċerta kooperazzjoni fuq l-issue tas-sajd, nipproteġu l-ibħra Mediterranji tagħna u ma jkunx hemm sfruttament inġust billi l-Ewropa tkun restrittiva u n-North Africa ma tkunx.

Punt ieħor li nixtieq nagħmel huwa relatat ma' dak li semma l-Onor.

Francis Zammit Dimech dwar il-kwestjoni tal-prezz taż-żejt.

Jista' l-Kummissarju Vella jgħidilna x'impatt fit-tul il-Kummissjoni qed tara li dan jista' joħloq f'dik li hija enerġija rinovabbli?

Għax, kif nafu, anke meta l-prezzijiet taż-żejt kienu għoljin, l-enerġija rinovabbli xorta għadha għolja u dipendenti ħafna fuq is-sussidji li jagħtu l-istati biex jaraw ċertu żvilupp.

Allura l-prezz taż-żejt x'impatt fit-tul qed iħalli fuq din l-industrija?

Grazzi.

THE CHAIRMAN: Nirringrazzjak.

L-Onor.

Bezzina.

TONI BEZZINA: Nixtieq nagħmel punt żgħir għax ma tantx ħallewli xi ngħid!

L-ewwel nett, nixtieq nirringrazzja lill-Kummissarju Vella tal-preżentazzjoni interessanti li għamlilna.

Il-Kummissarju Vella huwa min-naħa t'isfel ta' Malta u allura lis-sajjieda ta' Marsaxlokk naħseb li jafhom daqsi.

Peress li llum dawn is-sajjieda għadhom jużaw mezzi tradizzjonali biex jistadu, u dawn iridu jikkompetu ma' sajjieda li għandhom opri tal-baħar ħafna ikbar minnhom, jgħidulek li jħossuhom żvantaġġjati meta jqabblu lilhom infushom ma' sajjieda oħra, anke ma' sajjieda ta' stati membri tal-UE.

Pereżempju, l-UE qed tieħu inkonsiderazzjoni l-qisien tal-opri tal-baħar tagħhom?

Kif nafu, fil-qasam tas-sajd, hemm tliet xhur closed season għal kulħadd: imma, is-sajjieda Maltin, minbarra li għandhom dawn it-tliet xhur closed season, għandhom tliet xhur oħra ma jistgħux joħorġu jistadu minħabba li d-dgħajsa tagħhom ma tippermettilhomx.

Għalhekk jien nistaqsi: L-UE qed tieħu inkonsiderazzjoni dawn l-affarijiet meta jsiru ċerti regolamenti u hemm xi għajnuniet f'dan is-sens?

Grazzi.

THE CHAIRMAN: Nirringrazzjak.

(Onor. Membri: No) Mela jien se nerġa' nagħti l-kelma lill-Kummissarju biex tikkonkludi fuq dawn ir-rimarki u l-mistoqsijiet li għadhom kif għamlulu l-Onor.

IS-SUR KARMENU VELLA: L-Onor.

Roderick Galdes tkellem fuq xi concerns rigward il-Presidenza, u jien lest li ngħin, speċjalment fejn jidħlu s-setturi tiegħi.

Malta għandha rwol importanti x'tilgħab fejn jidħol l-oċean, it-trasport marittimu, eċċ., u, kif qalu sħabi, hija ilha tilgħab dan l-irwol minn żmien Dr Arvid Pardo.

Illum, jien għadni nikkuntattja spiss lill-Prof.

Busuttil, għax huwa intiż ħafna fejn jidħol il-baħar, eċċ.

Meta niġu għas-sajd fil-Mediterran, bħala Malti jien irrid noqgħod attent li ma jkunx hemm pajjiżi kbar ħafna qed jinħbew wara l-issues ta' Malta.

L-unika kwota li hawn fil-Mediterran hija fuq it-tonn, li mhijiex kwota tal-UE, imma hija kwota tal-International Commission for the Conservation of Atlantic Tunas (ICCAT).

L-UE hija parti mill-ICCAT għax it-tonn jimxi mill-Arctic sal-Antarctic.

Issa, minflok it-tonn, ejjew nimmaġinaw il-pixxispad.

Ta' min jgħid li 70% tal-vessels li joħorġu għall-pixxispad qegħdin fl-Italja biss.

Issa, mal-Italja għandek il-Marokk u lil Spanja.

Bejniethom, dawn it-tliet pajjiżi jaqbdu madwar 82% tal-pixxispad.

Malta taf tkun qed taqbad inqas minn 1%, u allura jitfgħu lil Malta fuq quddiem biex jipproteġuna, mentri l-intenzjoni tagħna ma tkunx Malta.

Irridu niffokaw fuq il-big players, u allura ma nkunx nixtieq li, pereżempju, Malta … Fil-Mediterran, l-unika policy li ttieħdet fuq il-kwoti kienet dik tat-tonn, u llum qed naraw li it paid back għax, filwaqt li t-tonn fil-Mediterran kien dejjem nieżel, meta ħarġet l-istrateġija għar-recovery plan tat-tonn mal-ICCAT, illum qed isemmulna problema akbar, dik li fil-Mediterran tant hemm tonn illi dan qed jiklilhom il-ħut l-ieħor li jaqbdu, u allura naħseb li hawnhekk qed immorru fl-estrem l-ieħor.

Fir-rigward ta' small scale fisheries, bħalma hi Malta, jien qed ninħanaq ngħid illi aħna ma nistgħux nittrattaw lill-Mediterran bħall-Atlantiku.

Jien ma nistax nittratta sajjied li għandu dgħajsa ta' tliet metri bħala owner ta' bastiment li jiswa €80 miljun u li jdum sitt xhur barra fuq il-baħar.

Għall-ismall scale fishermen diġà hemm ċerti inizjattivi u exemptions; imma, ħafna drabi dawn huma affarijiet li jkun jista' jittekiljahom anke l-istat membru waħdu mingħajr l-UE.

Fejn, pereżempju, jidħlu l-ismall scale fisheries, aħna qegħdin nippromwovu wkoll l-idea li jkun hemm diversifikazzjoni, li għall-UE hija xi ħaġa ġdida.

Pereżempju, inti tista' tgħid sajjied li bil-bastiment jew bid-dgħajsa tiegħu mhux biss jista' jistad, imma jista' jagħmel affarijiet oħra.

Jista', pereżempju, iġorr it-turisti.

Din jien naf x'jiġifieri għax jien ġej minn Wied iż-Żurrieq u dawk li qabel kienu sajjieda llum kollha saru barklori jew tour organisers, jiġifieri hemm possibilitajiet ta' diversifikazzjoni fejn huma jistgħu jagħmlu living aħjar.

Jeħtieġ bidla anke fil-mentalità tas-sajjieda, u meta qed ngħid dan m'iniex qed nirreferi għas-sajjieda Maltin.

Ħafna drabi, is-sajjieda barranin ikunu operaturi tajbin, imma bħala ekonomisti ma jkunu tajbin xejn għax mingħalihom li l-uniku mod kif tagħmel aktar flus huwa biss billi taqbad aktar ħut.

Issa, xi kultant din tmur kontra tagħhom ukoll għax l-ewwel joħorġu biex jaqbdu aktar ħut, u mbagħad, aktar ma jaqbdu ħut, aktar jitbaxxa l-prezz.

L-ewwel jien għalhekk semmejt lill-Afrika għax, fejn jidħol il-Mediterran, hemm areas li qed jistadu fihom l-Ewropej biss u xorta hemm din il-problema.

Jien naf li, peress li Malta hija żgħira, għandna ċerta sfortuna u għandna wkoll ċerti sfidi; imma mbagħad aħna vvantaġġjati għall-fatt li billi Malta hija żgħira, hija tista' tiddeċiedi u timplimenta much faster minn ħafna pajjiżi akbar minna u li għandhom reġjuni akbar minn Malta.

Rigward il-qasam tal-agrikoltura, jien naf bl-issues li qed jiġu diskussi, għalkemm din mhijiex l-area tiegħi.

L-idea li tipprova tevita milli tikkrea l-iskart milli toqgħod tara kif timmaniġġja l-iskart tgħodd għall-qasam tal-agrikoltura wkoll.

Għalhekk, anke f'dan il-il-qasam irid ikun hemm aktar ippjanar.

Erbat ijiem ilu konna nbaxxu rasna quddiem min jaħdem fil-qasam tal-agrikoltura u nħarsu lejhom bħala l-protetturi tal-ambjent; imma llum qed insibu li ħafna mill-problemi ambjentali, bħall-pestiċidi u l-fertilizzanti, ħerġin proprju mill-qasam tal-agrikoltura.

Aħna nitkellmu ħafna fuq l-għasafar u fuq il-kaċċa, imma llum l-akbar biodiversity loss ġejja mill-qasam tal-agrikoltura.

Pereżempju, illum qed ikollok monocultures fejn l-għasafar lanqas qed isibu x'jieklu jew inkella fejn ibejtu.

Qed insibu wkoll li llum l-aktar tliet elementi li tiddependi fuqhom l-agrikoltura qed ikunu huma stess jniġġżuha, u hawnhekk qed nirreferi għall-arja, għall-ħamrija u għall-ilma.

Ma rridx nidħol f'dan il-mertu matul din id-diskussjoni, imma huwa fatt li terz tal-budget Ewropew qed imur għall-qasam agrikolu.

Illum, ħafna NGOs qed jistaqsu: Aħna nistgħu nkomplu nissussidjaw fuel li jniġġeż l-arja?

Aħna nistgħu nibqgħu nissussidjaw settur li qed iħammeġ l-ambjent tagħna bl-arja, bl-ilma, eċċ.?

(Interruzzjonijiet) Meta nitkellmu fuq il-qasam tal-agrikoltura ma rridux niġġeneralizzaw għax għandek good practices u għandek bad practices.

Fil-fatt, hemm setturi fl-agrikoltura li qegħdin itejbu l-qasam ambjent.

Li rridu nagħmlu huwa li nnaqqsu l-bad practices u mmexxu l-good practices 'il quddiem, anke jekk l-inċentivi li hemm tagħmilhom conditional skont ċerti kriterji.

Pereżempju, jekk fil-qasam tal-agrikoltura hemm metodu li qed jikkomplementa l-ambjent, filwaqt li hemm metodu ieħor li qed jeqred l-ambjent, għaliex għandi niddedika l-istess ammont ta' flus għal dawn iż-żewġ metodi?

Dan huwa biss eżempju.

(Interruzzjonijiet) Jien m'iniex qed nirreferi għal hawn Malta, għax hawnhekk l-economies of scale jippermettulna niffokaw fuq l-agrikoltura b'aktar added value.

Jien għadni niftakar li meta sar l-ewwel impjant ta' riċiklaġġ ta' Sant'Antnin u bdejna nirriċiklaw is-second-class water għall-qasam tal-agrikoltura, il-bdiewa ma ridux jeħduh għax il-perception hi li, ladarba dan kien ilma ġej mid-drenaġġ, allura mhuwiex tajjeb.

Issa llum it-teknoloġija tista' ssaffi d-drenaġġ up to drinking water level, imma jekk lin-nies tgħidilhom li dan l-ilma huwa ffiltrat mid-drenaġġ, ibqgħu ċerti li mhux se jmissuh!

Rigward il-wildlife, il-problema hija maqsuma fi tlieta: għandek il-problema tal-wildlife fis-sors, li hija prinċipalment l-Afrika; il-problema tat-transit tal-wildlife, li hija l-Ewropa; u l-problema tal-marketing, li prinċipalment hija l-Asja.

(Interrruzzjonijiet) L-Onor.

Francis Zammit Dimech l-ewwel semma li dak li jsir tajjeb ikun għamlu l-istat membru, filwaqt li dak li hu ħażin tkun għamlitu l-UE, u jien l-istess nagħmel – dak li hu tajjeb inkun għamiltu jien, filwaqt li dak li hu ħażin ikunu għamluh in-nies tiegħi, jiġifieri dik tibqa' nieżla sa dan il-livell!

Dak li għamlet Malta fuq l-UNCLOS għadu rikonoxxut ħafna, u fil-fatt illum li tgħid li ġej minn Malta f'dan is-settur għandek qisu a plus point.

Minħabba l-economies of scale, għalina s-circular economy jista' jkollha spejjeż li ħaddieħor m'għandux.

Ħafna drabi d-differenza tafu xi tkun?

Illi, pereżempju, jekk investitur ikun irid jinvesti in a recycling plant fil-Ġermanja, dan imur hemm, iħares lejn area kbira, u l-ewwel mistoqsija tkun kemm jipproduċu skart.

Jekk dawn jgħidulu li jipproduċu 100 tunnellata kuljum, mela l-economies of scale qegħdin hemm u dan jinvesti.

Issa, meta l-istess investitur jiġi Malta u jistaqsina kemm nipproduċu skart, aħna nafu li l-economies of scale ma jaħdmux, u allura dak li qed jagħmel il-privat barra minn Malta, hawn Malta dan se jkollu jagħmlu s-settur pubbliku.

Issa hawnhekk, minflok m'għandek an investment giving you a return, din tista' tfisser li inti għandek an initial investment with a recurrent expenditure.

(Interruzzjonijiet) Tgħin ħafna.

Pereżempju, l-impjant li sar ġie ffinanzjat b'fondi mill-Unjoni Ewropea, u aħna ma neskludux li jista' jsir ieħor.

L-opinjoni tagħna hija li jekk se jsir ieħor, ma jsirx fil-waste to energy imma jsir fir-recycling.

Aħna nitkellmu fuq il-cost of doing; imma, xi kultant ikun hemm ċirkostanzi fejn ikollok a bigger cost of not doing.

Pereżempju, x'inhu l-cost li tħares l-ambjent?

X'inhu l-cost li jkollok arja nadifa?

Biex iżżomm l-arja nadifa, din tiġik at a cost; imma, jekk ma tagħmilhiex, il-cost ikun akbar minħabba mard, imwiet, eċċ., u allura l-parir tagħna dejjem ikun li nagħmlu a cost-benefit analysis ta' kollox.

Rigward l-immigrazzjoni, jien naħseb li bħalissa din hi l-akbar kriżi li għaddejja minnha l-Ewropa.

Din bdiet bħala kriżi ta' immigrazzjoni; imma, jekk ma noqogħdux attenti, se nispiċċaw niddiskutu kriżi Ewropea, għax kważi aktar hi a divisive issue milli a reuniting issue.

Però, sar ħafna progress f'dan ir-rigward.

Sfortunatament, l-UE għadha ma waslitx, anzi għadha 'l bogħod, imma fejn dak li kien isir qabel, … Għax qabel kellna biss a management by crisis, mentri għallinqas illum l-UE qed tipprova toħroġ bi strateġija ppjanata.

Din hija issue li lili tinteressani għax, ovvjament, jien ġej minn din l-area, u l-warning tiegħi hu li għandna noqogħdu attenti li, filwaqt li qed nipprovaw nirranġaw is-sitwazzjoni tat-Turkija, tal-Greċja, eċċ., ma nitilfux il-focus minn fuq il-Mediterran u l-Libja, għax din mhux biss tista' tkun geographically different, imma … L-ewwel nett, dawn l-immigranti huma totalment differenti minn dawk li ħerġin mis-Sirja għax ma tkunx taf minn fejn huma ġejjin.

Wieħed jista' jgħidlek li ġej mill-Eritrea; imma, jekk dan jiġi mingħajr ma jkollu xi karta li tipprova dak li qed jgħid, inti ma tistax tkun taf jekk dan huwiex qed jgħid il-verità.

It-tieni nett, jekk inti għandek pjanijiet għat-Turkija jew għall-Greċja, għallinqas f'dan il-każ għandek gvern ma' min tista' titkellem biex twettaq dawk il-pjanijiet.

Imma, jekk illum se nagħmlu pjan għal-Libja, ma' min se niddiskutuh?

Hawn ta' min jgħid ukoll li x-shift beda fil-Mediterran, mar lejn il-Greċja, imma mhux bilfors se jerġa' jiġi 'l hawn.

Qabel, fil-Mediterran kien hemm pipe ħiereġ mill-Marokk għal Spanja, imbagħad mil-Libja għall-Mediterran, imbagħad mit-Turkija għal … Issa, diġà bdew għaddejjin pipes mir-Russja għall-Finlandja; jiġifieri, kif qal l-Onor.

Zammit Dimech, din bħall-ilma, meta inti tagħlaq il-flow tal-ilma minn naħa, l-ilma se jiskulalek xi mkien ieħor.

Illum aħna kkonċentrajna fuq ir-resource efficiency; imma ,fl-Ewropa hemm politika ta' energy efficiency fejn l-industrija tagħna tkun aktar kompetittiva billi tkun aktar effiċjenti fl-enerġija.

Waħda mill-ewwel affarijiet li twaqqfu fil-Kummissjoni kienet l-Energy Union, għax l-Ewropa hija miftuħa ħafna fejn tidħol energy security, li aħna m'għandniex.

Fil-fatt, ħafna drabi aħna nimportaw l-enerġija mill-aktar pajjiżi li huma instabbli, u allura l-idea tal-Energy Union kienet li l-Ewropa tfittex sorsi alternattivi minn dawk li għandha llum biex tnaqqas id-dipendenza fuq area waħda.

Rigward l-Ingilterra, dik hija xi ħaġa interna li lanqas qed nidħlu xejn fiha biex ħadd ma jgħid li aħna għedna hekk, hekk jew hekk.

Ovvjament, naħseb li ħadd ma jixtieq li l-Ingilterra ma tibqax membru tal-UE: però, li tixtieq mod, u x'se tagħmel fuqha mod ieħor, għax għallinqas aħna ma nistgħu nagħmlu xejn f'dan ir-rigward.

Michael Falzon ngħidlu li, jekk jgħaddili dik it-teżi li għamel, napprezzaha ħafna għax dak li qal huwa kollu minnu.

Jien kont l-Arctic meta l-Amerikani waqqfu … Ir-rat-race li hemm illum fl-Arctic ...!

Biżżejjed ngħid li llum ikollok pajjiż bħar-Russja li jgħidlek: I claim one million square kilometres fl-Arctic Area!

Issa, dik il-mentalità tista' tibda tmur anke f'dawn l-areas beyond national jurisdiction, u huwa għalhekk li aħna rridu a better ocean governance.

Anke r-riċerka hija importanti għax, filwaqt li huwa veru li llum aħna qed ngħidu li rridu nersqu lejn l-oċeani, huwa fatt li sal-lum aħna għadna lanqas nafu xejn fuq l-oċeani!

Mela, nitkellem mar-researchers u li ngħidilhom huwa li mill-art morna għall-qamar and we bypassed the oceans, jiġifieri aktar nafu x'hemm fil-qamar milli nafu x'hemm fl-oċeani!

Ir-research għaddejja galor.

Fil-fatt, bħalissa l-UE qed tinvesti ħafna f'riċerka kullimkien, fosthom fl-Atlantiku u fl-Artiku, u dan minbarra li l-Unjoni Ewopea għandha ħafna stati membri – bħall-Ġermanja, l-Irlanda, in-Netherlands, Spanja u l-Portugal – li anke huma qed jagħmlu ħafna riċerka.

Li jonqos – u li qed nipprova nimbotta – huwa li xi ħadd jibda jikkoordina din ir-riċerka, għax għandek ħafna universitajiet u ocean institutes … Xi darba anke l-UE trid tibda tagħti kas l-oċeani.

Darba, il-Professur Salvinu Busuttil qalli li l-good news hi li l-Università ta' Malta hija waħda mill-ewwel universitajiet li qed tagħti degree in ocean governance, u ovvjament jien ħadt gost b'dan.

Imbagħad, meta staqsejtu x'inhi l-bad news, huwa qalli li tliet kwarti mill-istudenti tagħna mhumiex ġejjin mill-Ewropa imma miċ-Ċina, u dan meta ċ-Ċina għandhom two very big ocean institutes li qed jagħmlu l-istess ħaġa.

Għalhekk, l-UE trid tagħmel enfasi akbar f'dan ir-rigward.

Rigward l-EFSI, ta' min jgħid li din saret mal-EIB.

Biex nippromwovu l-blue growth u l-green growth, jien kelli anke laqgħat mal-Viċi President tagħhom, u dawn aċċettaw li jagħmlu a Blue Growth Unit fejn proġetti li jew huma of a blue growth nature, jew inkella of a green growth nature, imorru hemmhekk.

Wieħed jifhimha li, peress li l-banek kummerċjali jaraw li dan is-settur huwa ġdid u huwa daqsxejn riskjuż, ma jidħlux weħidhom: imma issa, li qed jaraw li l-EIB qed tersaq ukoll u li qed tikkonsidrahom, huma qed jgħidulna li, filwaqt li ma kenux lesti jidħlu waħedhom, jekk tidħol l-EIB huma lesti li jagħmlu co-financing ma' dan il-bank.

Safejn naf jien, Malta kienet applikat għal xi żewġ proġetti jew tlieta li ġew diskussi, però l-approvazzjoni jew l-għażla ta' dawn il-proġetti mhijiex qiegħda f'idejn il-Kummissjoni, imma qiegħda f'idejn l-EIB, għax huma qegħdin jagħmlu l-assessments.

Rigward in-North Africa u l-kondizzjonijiet tal-funding tagħna, jien qed nimbotta biex … Pereżempju, aħna bħala DG Mare nagħmlu ħafna fishing partnership agreements ma' pajjiżi barra l-Ewropa, u aħna nimponulhom li s-sajd tagħhom irid ikun sostenibbli, li bħalma aħna niġġieldu l-illegal fishing hawnhekk, l-istess huma jridu jiġġieldu l-illegal fishing hemmhekk, u li, filwaqt li parti mill-kumpens tal-fishing licence tmur fi flus, aħna nesiġu li l-parti l-oħra trid tmur biex jinbena controlling effort, eċċ. Hawnhekk ta' min jgħid li, pereżempju, il-fishing partnership agreement li għandna mal-Marokk ilu hemmhekk u jaħdem tajjeb ħafna.

Rigward in-Neighbourhood Policy, illum qed nitkellmu fuq green funds, jiġifieri fuq fondi biex imorru għal green projects; però, jien qed nimbotta wkoll the de-greening of the funds; jiġifieri, li kull fejn l-UE qed tgħin finanzjarjament, hija timponi ċerti kondizzjonijiet biex dawk l-istess fondi ma jintużawx f'affarijiet li ma jkunux environmentally acceptable.

Niġi issa għall-prezzijiet taż-żejt u tar-renewables.

Bħalissa r-renewables qed jieħdu daqqa ta' ħarta.

Irridu nifhmu li r-renewables mhumiex biss xi ħaġa ta' prezz, imma huma wkoll xi ħaġa ta' availability of resource.

Illum, il-problema taż-żejt mhijiex biss it-tniġġiż tiegħu, jew inkella l-prezz tiegħu, imma hija li għada dan mhux se jkun hemm.

Ara fil-każ tar-renewables, ix-xemx se tibqa' hemm – almenu nisperaw! – ir-riħ se jibqa' hemm u l-kurrenti se jibqgħu hemm ukoll.

Dak li qal l-Onor.

Bezzina jien qed niġġieled għalih hemmhekk, għax qed nisħaq fuq il-punt li ma nistgħux nittrattaw sajjied Malti bl-istess mod kif nittrattaw lil dak li, pereżempju, investa fi flotta ta' għaxar bastimenti f'pajjiżi bħan-Netherlands.

Illum, fl-Atlantiku hemm conglomerates kbar li għandhom vapuri kullimkien, u jien ma nistax nittratta lil dawn kif nittratta sajjied … Il-ġimgħa l-oħra kont is-Slovenja.

Kull ma għandhom is-Slovenja huma xi 93 jew 95 sajjied, kollha b'dgħajjes ta' xi erba' jew ħames metri.

Fl-Adriatic, fejn prinċipalment għandek il-Kroazja, is-Slovenja u l-Italja, is-Sloveni qed jistadu 1% biss tal-Adriatic.

Allura, jien kif nista' nittratta lil dawn is-sajjieda bħal sajjieda oħra?!

Għalhekk, jien naqbel mal-Onor.

Bezzina li jridu jibdew jittieħdu ċerti konsiderazzjonijiet f'dan ir-rigward.

Grazzi, Sur President.

THE CHAIRMAN: Nirringrazzjawk.

Il-Kumitat se jaġġorna għal data u b'aġenda li se jiġu kkomunikati aktar tard.

F'12.05 p.m., il-Kumitat aġġorna għal data u b'aġenda li għandhom jiġu kkomunikati aktar tard.


KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

Il-Ġimgħa, 18 ta' Marzu 2016.

Il-Kumitat Permanenti dwar l-Affarijiet Barranin u Ewropej iltaqa' filKamra tal-Kumitati fil-Parlament, il-Belt Valletta, fl-10.40 a.m.

L-Onor.

PREŻENTI: L-Onor.

Toni Bezzina, l-Onor.

Preżenti wkoll kien hemm l-Onor.

Roderick Galdes, Segretarju Parlamentari għall-Biedja, Sajd u Drittijiet tal-Annimali.

ASSENTI: Il-Ministru għall-Affarijiet Barranin l-Onor.

L-Iskrivan tal-Kumitat qal it-talba.

PREŻENTAZZJONI MILL-KUMMISSARJU KARMENU VELLA, RESPONSABBLI MILL-AMBJENT, AFFARIJIET MARITTIMI U SAJD, DWAR IL-PROGRAMM TA' ĦIDMA TAL-KUMMISSJONI GĦALL-2016 U L-ANDAMENT TAL-INIZJATTIVI EWLENIN LI JAQGĦU TAĦT IR-RESPONSABBILTÀ TIEGĦU

Il-Kummissarju Karmenu Vella, responsabbli mill-Ambjent, Affarijiet Marittimi u Sajd, kien akkumpanjat minn Dr Gabriella Pace, Deputy Head of Cabinet, mis-Sur Brian Synnott, communications adviser, u mis-Sinj.

Therese Zahra mir-Rappreżentanza tal-Kummissjoni Ewropea f'Malta.

Wara introduzzjoni mill-Onor.

Luciano Busuttil, Chairman tal-Kumitat, il-Kummissarju Karmenu Vella għamel preżentazzjoni fuq firxa ta' inizjattivi meħuda mill-Kummissjoni, b'enfasi fuq dawk taħt ir-responsabbiltà diretta tiegħu, fosthom:

il-vantaġġi tas-circular economy vis-a-vis il-linear economy, e.g. il-protezzjoni tal-ambjent kif ukoll il-provvista ta' enerġija u materja prima rħisa li għall-Ewropa għandhom importanza partikolari meta wieħed iqis dan il-kontinent huwa sinjur fir-riżorsi umani imma fqir fir-riżorsi naturali;

il-blue economy, jiġifieri l-attivitajiet ekonomiċi marbuta mal-ibħra u l-oċeani li jkopru mas-70% tal-wiċċ tad-dinja, u l-potenzjal enormi li din toffri biex nilqgħu għall-isfidi speċjalment fid-dawl tal-fatt li r-riżorsi ta' fuq l-art qed jonqsu b'rata mgħaġġla;

il-ħtieġa li ssir regolamentazzjoni internazzjonali tal-ibħra fid-dawl tal-fatt li l-parti l-kbira tagħhom jinsabu lil hinn mill-ġurisdizzjoni nazzjonali ħalli dawn jiġu amministrati b'mod sostenibbli u bħala parti mill-wirt dinji komuni; u

is-sajd: uħud mill-isfidi ta' dan is-settur kienu kif is-sajd isir b'mod sostenibbli u l-bilanċ bejn sajd fl-oċeani u minn sajjieda kbar vis-a-vis sajd minn sajjieda artiġġjanali f'ibħra żgħar, partikolarment fil-Mediterran fejn is-sajd ma jsirx għal speċi partikolari imma sajd imħallat u jsir minn sajjieda tal-Ewropa tan-Nofsinhar marbuta bir-regolamenti tal-Unjoni Ewropea kif ukoll minn sajjieda mill-Afrika ta' Fuq mingħajr l-irbit ta' dawk ir-regolamenti.

Il-Kummissarju Vella għarraf li kien beda jżur il-pajjiżi fl-Afrika ta' Fuq għal taħdidiet f'dan ir-rigward.

Wara kien hemm diskussjoni.

F'12.05 p.m. il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

GĦALL-KONSIDERAZZJONI TA' ABBOZZI TA' LIĠI AĠĠUNT

AVVIŻ LILL-

Onor. Joe Mizzi MP, Ministru għat-Trasport u l-Infrastruttura

Onor. Josè Herrera MP, Segretarju Parlamentari għall-Kompetittività u Tkabbir Ekonomiku

Onor. Ċensu Galea MP

Onor. Marthese Portelli MP (Membru Sostitut)

Laqgħa Nru 04

L-Erbgħa, 23 ta' Marzu 2016 fl-12.00 pm

Il-President tal-Kumitat Permanenti għall-Konsiderazzjoni ta' Abbozzi ta' Liġi Aġġunt, javża li l-Kumitat se jiltaqa' fid-data u l-ħin hawn fuq indikat, fil-Kamra tal-Kumitati fil-Parlament b'din l-aġenda:-

Konferma tal-Minuti.

Abbozz ta' Liġi li jemenda l-Att dwar ir-Regolament ta' Ċerti Xogħlijiet f'Utilitajiet u Servizzi - Abbozz Nru 144 (Kont).

18 ta' Marzu 2016 SKRIVAN TAL-KAMRA

Proceedings, agenda, minutes and transcripts of the parliamentary committees kuna